

REPUBLIKA SLOVENIJA

**MINISTRSTVO ZA INFRASTRUKTURO**

INŠPEKTORAT RS ZA INFRASTRUKTURO

Vožarski pot 12, 1000 Ljubljana T: 01 420 44 88

 F: 01 420 44 10

 E: gp.irsi@gov.si

 [www.ii.gov.si](http://www.ii.gov.si)

**LETNO POROČILO O DELU**

**INŠPEKTORATA RS ZA INFRASTRUKTURO**

**ZA LETO 2024**



Datum: 23.4.2025

Številka: 010-3/2024/3

**KAZALO**

[1 UVOD 1](#_Toc9842103)

[2 INŠPEKTORAT RS ZA INFRASTRUKTURO](#_Toc9842106) 2

2.1 REALIZACIJA FINANČNEGA NAČRTA……………………………………………………………2

[2.2 POSTOPKI JAVNIH NAROČIL 4](#_Toc9842107)

[2.3 IZTERJAVE GLOB, SODNIH TAKS IN STROŠKOV IZVRŠB](#_Toc9842108) 4

[2.4 DOSTOP DO INFORMACIJ JAVNEGA ZNAČAJA. 4](#_Toc9842109)

[2.5 DRŽAVNO ODVETNIŠTVO RS 5](#_Toc9842111)

[2.6 MEDIJI 5](#_Toc9842113)

[3 INŠPEKCIJA ZA CESTNI PROMET 5](#_Toc9842114)

[3.1 PRISTOJNOSTI IN ZAKONODAJA 5](#_Toc9842115)

[3.2 INŠPEKCIJSKI NADZOR](#_Toc9842116) 6

[3.3 INŠPEKCIJSKI UPRAVNI POSTOPEK](#_Toc9842117) 7

[3.4 PREKRŠKOVNI POSTOPEK 9](#_Toc9842118)

[3.5 AKCIJE V LETU 2022 9](#_Toc9842119)

[3.6 OSTALO 11](#_Toc9842126)

[4 INŠPEKCIJA ZA CESTE, ŽELEZNIŠKI PROMET, ŽIČNIŠKE NAPRAVE IN SMUČIŠČA 11](#_Toc9842130)

[4.1 INŠPEKCIJSKI NADZOR CEST 1](#_Toc9842131)1

[4.1.1 Pristojnost in zakonodaja 11](#_Toc9842132)

[4.1.2 Inšpekcijski nadzor 1](#_Toc9842133)2

[4.1.3 Inšpekcijski upravni postopek 14](#_Toc9842134)

[4.1.4 Prekrškovni postopek 16](#_Toc9842135)

[4.1.5 Akcije v letu 2022 16](#_Toc9842136)

[4.1.6 Ostalo 17](#_Toc9842137)

[4.2 INŠPEKCIJSKI NADZOR ŽELEZNIŠKEGA PROMETA](#_Toc9842139) 18

[4.2.1 Pristojnost in zakonodaja](#_Toc9842140) 18

[4.2.2 Inšpekcijski nadzor](#_Toc9842141) 18

[4.2.3 Inšpekcijski upravni postopek 2](#_Toc9842142)0

[4.2.4 Prekrškovni postopek 2](#_Toc9842143)1

[4.2.5 Akcije v letu 2022 21](#_Toc9842144)

[4.2.5.1](#_Toc9842144) Nadzor nad nivojskimi križanji cest in železniških prog……………………………………21

[4.2.5.2](#_Toc9842144) Nadzor oseb, ki izvajajo varnostno kritične naloge OVKN………………………………22

[4.2.5.3](#_Toc9842144) Nadzor ustrezne uvrstitve tovornih vozil v vlak…………………………………………..23

[4.2.5.4](#_Toc9842144) Nadzor izvajanja avtobusnega nadomestnega prevoza v železniškem prometu…….24

[4.2.5.5](#_Toc9842144) Nadzor dovoljenj za delo na železniškem območju……………………………………..24

[4.2.6 Ostalo 2](#_Toc9842146)5

[4.3 INŠPEKCIJSKI NADZOR ŽIČNIŠKIH NAPRAV IN SMUČIŠČ 26](#_Toc9842147)

[4.3.1 Pristojnost in zakonodaja](#_Toc9842148) 26

[4.3.2 Inšpekcijski nadzor](#_Toc9842149) 26

[4.3.3 Inšpekcijski upravni postopek](#_Toc9842150) 27

[4.3.4 Prekrškovni postopek 28](#_Toc9842151)

[4.3.5 Akcije v letu 2022](#_Toc9842152) 29

 4.3.5.1 Nadzor zagotavljanja varnosti na smučiščih v času zimskih šolskih počitnic………….29

 4.3.5.2 Nadzor obratovanja žičniških naprav v poletnem času…………………………………..30

[4.3.6 Ostalo](#_Toc9842153) 31

# UVOD

Inšpektorat RS za infrastrukturo, krajše IRSI (v nadaljevanju Inšpektorat) kot organ v sestavi Ministrstva za infrastrukturo je v letu 2024 opravljal naloge inšpekcijskega nadzora nad izvajanjem predpisov na področju železniškega prometa, cestnega prometa in prometne infrastrukture za ti dve vrsti prometa ter na področju žičniških naprav in varnosti na smučiščih, naloge inšpekcijskega nadzora nad izvajanjem določb predpisov, ki določajo pravila glede prevozov blaga in potnikov v cestnem prometu, predpisov, ki določajo pravila glede časov vožnje, odmorov in počitkov mobilnih delavcev in uporabe zapisovalne opreme, predpisov, povezanih z delom subjektov, ki usposabljajo kandidate za voznike motornih vozil, izvajajo programe za voznike začetnike in izvajajo programe dodatnih izobraževanj in usposabljanj voznikov, predpisov, ki urejajo pogoje za dajanje motornih in priklopnih vozil na trg, njihovo registracijo in udeležbo v cestnem prometu, pogoje za opravljanje nalog strokovnih in registracijskih organizacij ter predpisov, ki določajo pogoje za prevoz nevarnega blaga za posamezne vrste prometa.

V letnem poročilu o delu Inšpektorata so zajeta vsa področja dela, nad katerimi je organ v letu 2024 v skladu z dodeljenimi pooblastili izvajal nadzor. Organiziranje in planiranje dela Inšpektorata je temeljilo na programskih ciljih dela Ministrstva za infrastrukturo ter dokumentih Evropske unije. Inšpekcijski nadzori so se opravljali z namenom preverjanja spoštovanja zakonskih določb in so bili usmerjeni predvsem na področja, v okviru katerih se v praksi iz preteklih izkušenj zaznava nespoštovanje predpisov oziroma se ugotavljajo problemi pri izvajanju le-teh. Posebna pozornost je bila namenjena področjem, v okviru katerih bi lahko bila, zaradi nespoštovanja predpisov, neposredno ogrožena človeška življenja ali zdravje ljudi ter storjena večja materialna škoda.

Vsako upravno področje ima svoje specifike, kar se odraža v načinu izvajanja nadzora in ukrepanja. Iz tega razloga ima Inšpektorat za vsako upravno področje določene temeljne naloge in ključne besede.

Temeljne naloge so segment nadzora znotraj enega upravnega področja, ki je lahko urejeno z enim ali več zakoni. Ključne besede pa so določene glede na posamezne segmente nadzora znotraj temeljnih nalog, pri čemer je lahko ena ključna beseda skupna več temeljnim nalogam. Inšpektorat vsako leto za posamezno inšpekcijo predvidi število inšpekcijskih pregledov po temeljnih nalogah.

Glede na obseg načrtovanih inšpekcijskih pregledov je Inšpektorat izvajal tako celovite kot tudi tematske inšpekcijske nadzore. Celoviti nadzori so se izvajali z namenom ugotavljanja celotnega stanja nad zakonitostjo in strokovnostjo dela zavezanca s področja dela posamezne inšpekcije. Tematski nadzori so se pri zavezancih opravljali na delu posameznega področja inšpekcije, ki z vidika uresničevanja posameznega materialnega predpisa, predstavlja posebno problematiko, ali pa z namenom pridobivanja podatkov o realnem stanju kot posnetek stanja, na določenem upravnem področju. Glede na način izvedbe so posamezne inšpekcije opravljale tako napovedane kot tudi nenapovedane inšpekcijske preglede. Z namenom preverjanja ali so zavezanci v določenem roku izpolnili odrejene inšpekcijske ukrepe za odpravo ugotovljenih nepravilnosti pa so se izvajali kontrolni inšpekcijski pregledi.

Inšpektorat je obravnaval prijave, pobude, pritožbe in obvestila, ki jih je prejel od fizičnih ali pravnih oseb. Glede na sume kršitev, ki so izhajali iz prejetih dopisov, so se uvedli izredni inšpekcijski nadzori. Zaradi obvladljivega števila prejetih prijav so se prijave obravnavale tekoče.

Inšpektorat je izvedel različne usmerjene akcije na področjih, kjer so bile v preteklem obdobju ugotovljene večje nepravilnosti in na področjih, kjer na novo nadzor določa sprememba posamezne področne zakonodaje. Glede na področje nadzora se je Inšpektorat aktivno vključeval tudi v skupne akcije različnih Inšpektoratov RS in drugih državnih organov (Policija, FURS, IRSD) ter s tem nadaljeval z že vzpostavljeno prakso.

# INŠPEKTORAT

V Inšpektoratu se izvajajo naloge, ki se nanašajo na zagotavljanje:

* pogojev za delo Inšpektorata kot celote,
* naloge administrativno - tehničnega in finančnega poslovanja,
* naloge pravne pomoči pri vodenju postopkov,
* naloge enotnega delovanja administracije ter
* dela na področju upravljanja z dokumenti in dokumentarnim gradivom na nivoju celotnega Inšpektorata.

V Inšpektoratu se prvenstveno izvajajo naloge, ki se nanašajo na zagotavljanje pogojev za delo Inšpektorata kot celote. Izvedene naloge so vezane na pridobivanje in upravljanje s poslovnimi prostori, osnovnimi sredstvi (vozila, računalniška oprema,...) ter drugimi sredstvi in opremo, potrebno za ustrezno in varno opravljanje delovnih nalog vseh zaposlenih (osebna varovalna oprema, delovna oprema). Inšpektorat opravlja delo na 14 lokacijah (sedež organa in 13 inšpekcijskih pisarn), pri čemer je potrebno za nemoteno delovanje poskrbeti za zagotovitev formalnopravnega obratovanja poslovnih prostorov.

Zaposleni v okviru Inšpektorata skrbijo za redno vzdrževanje službenih vozil kot tudi njihovo morebitno zamenjavo, zagotavljajo nemoteno delovanje informacijskih sistemov in računalniške opreme, saj vsi zaposleni pri svojem delu uporabljajo osebne računalnike. Inšpektorji na terenu uporabljajo prenosne računalnike, tiskalnike in drugo specialno strojno in programsko opremo, ki je nujna za izvajanje delovnih nalog.

Glavne naloge inšpektorata na področju kadrovskega poslovanja izvaja zanj resorno ministrstvo. Naloge se nanašajo na načrtovanje, izbiro, razvoj in izobraževanje kadrov ter zaposlovanje in napredovanje javnih uslužbencev, priprava delovnopravnih in organizacijskih aktov s področja ravnanja s kadrovskimi viri.

Finančno poslovanje zajema poleg finančnega načrtovanja (proračun, načrt nabav in gradenj), spremljanja in kontrole porabe finančnih sredstev Inšpektorata (zbiranje, urejanje in priprava finančne dokumentacije, priprava zaključnega računa) tudi samo izvedbo izplačil in pripravo, ter spremljanje mesečnega likvidnostnega načrta plačil. V finančno poslovanje sodijo tudi druge naloge, pomembne za nemoteno delovanje Inšpektorata, kot je sodelovanje pri postopkih javnih naročil, spremljanje pogodbenih obveznosti, obdelava finančnih dokumentov ter evidentiranje osnovnih sredstev in priprava letnega popisa.

Naloge pravne pomoči in podpore se nanašajo na nudenje pravne pomoči v zvezi z uporabo materialnih ter procesnih predpisov v inšpekcijskih in prekrškovnih postopkih. V okviru pravne podpore se oblikujejo predlogi in rešitve za sistemsko izvrševanje inšpekcijskega nadzora v okviru predpisov, ki jih nadzira Inšpektorat. Prav tako se pripravljajo osnutki internih aktov, spremlja se nastajajoča zakonodaja ter aktivno sodeluje pri pripravi zakonskih in podzakonskih predpisov.

Pri opravljanju del in nalog Inšpektorata nastaja veliko dokumentov in dokumentarnega gradiva, za katerega je potrebno v skladu z veljavno zakonodajo zagotoviti učinkovito, zakonito in enotno evidentiranje, hrambo in uničenje. Inšpektorat skrbi tudi za predpisano upravljanje dokumentov in dokumentarnega gradiva na nivoju celotnega Inšpektorata.

Uspešno izvedene naloge s strani Inšpektorata se odražajo v večji učinkovitosti inšpekcijskega nadzora s strani inšpektorjev, podredno večjem spoštovanju zakonskih in podzakonskih določb.

## REALIZACIJA FINANČNEGA NAČRTA

|  |  |  |  |
| --- | --- | --- | --- |
| **Proračunska postavka** | **Sprejeti proračun 2024** | **Veljavni proračun 2024** | **Realizacija** **2024** |
|
| 130082 | Plače na področju prometu | 2.548.000 | 2.448.000 | 2.432.086 |
| 130083 | Materialni stroški na področju prometu | 323.673 | 342.673 | 337.565 |
| 290910 | Investicije in investicijsko vzdrževanje | 112.788 | 120.788 | 119.636 |
| 153210 | Izvrševanje inšpekcijskih odločb  | 50.000 | 16.000 | 7.085,85 |
| 153211 | Stvarno premoženje - sredstva kupnine od prodaje stvarnega premoženja | 20.000 | 10.179 | 8.401 |
| 153212 | Odškodnine iz naslova zavarovanj | 1.500 | 15.276 | 0 |
| **Skupaj (EUR)**  | **3.055.961** | **2.952.916** | **2.930.616** |

**Plače**

Sredstva na proračunski postavki 130082 so bila porabljena za izplačilo plač zaposlenim na podlagi sprejetih zakonov in pravilnikov, ki urejajo sistem plač v državni upravi, sprejeto sistemizacijo delovnih mest, kadrovskim načrtom in sklepi vlade o izplačevanju uspešnosti in dodatkov. Zaposleni so plače prejemali v skladu z oceno delovnega mesta, ki ga zasedajo in doseženo uspešnostjo pri opravljenemu delu.

Za plače zaposlenim je bilo v letu 2024 porabljenih skupno 2.432.086 EUR, oz. 99,35% veljavnega proračuna za leto 2024 (2.448.000 EUR).

**Materialni stroški**

Sredstva na proračunski postavki 130083 so bila porabljena za vzdrževanje voznega parka, za pisarniški material, za plačilo komunikacijskih storitev, poštnine, stroškov službenih potovanj, tekočega vzdrževanja opreme, najemnin, članarine, izobraževanja, zdravniških pregledov in za plačilo drugih operativnih odhodkov.

Za nemoteno delovanje Inšpektorata je bilo v okviru materialnih stroškov v letu 2024 skupno porabljenih 337.565 EUR, oz. 98,51% veljavnega proračuna za leto 2024 (342.673 EUR).

**Investicije in investicijsko vzdrževanje državnih organov**

Sredstva na proračunski postavki 290910 so bila porabljena, kot je bilo načrtovano v načrtu nabav za letu 2024.

Večji del sredstev smo namenili za nakup petih službenih vozil. V letu 2024 smo kupili pisarniško pohištvo za dve pisarni v Kranju zaradi selitve na novo lokacijo, ergonomska pisarniška stola in dvižno pisalno mizo. V okviru nabav posebne opreme za delo inšpektorjev smo kupili tudi laserski razdaljemer.

Za nakup osnovnih sredstev je bilo v letu 2024 porabljeno 119.636 EUR, oz. 99,05% veljavnega proračuna za leto 2024 (120.788 EUR).

**Izvrševanje inšpekcijskih odločb**

Sredstva na proračunski postavki 153210 so namenjena za izplačilo stroškov nastalih pri izvrševanju inšpekcijskih odločb.

V letu 2024 smo skupno za izplačilo stroškov nastalih pri izvrševanju inšpekcijskih odločb porabili 7.085,85 EUR.

**Namenska sredstva - postavka**

Sredstva na proračunski postavki 153211 in 153212 so namenjena za plačilo namensko določenih stroškov oz. za plačilo stroškov po namenskih postavkah.

V letu 2024 smo iz namenske postavke 153211 financirali nakup službenega vozila v znesku 8.401 EUR.

Neporabljena sredstva se prenašajo iz leta v leto in so namenjena za izplačilo plačil stvarnega premoženja – sredstva kupnine od prodaje stvarnega premoženja (avtomobili) ter za plačilo odškodnin iz naslova zavarovanj.

## POSTOPKI JAVNIH NAROČIL

**POSTOPKI JAVNIH NAROČIL**

V letu 2024 je bilo v okviru skupnih javnih naročil sklenjenih 5 posameznih oziroma neposrednih pogodb v skupni višini 298.806,68 evrov brez DDV.

V okviru finančno-materialnega poslovanja je Inšpektorat izvedel 93 evidenčnih postopkov, od tega je bilo 25 evidenčnih postopkov oddanih s pogodbo in 68 evidenčnih postopkov z izdajo naročilnice. Skupno je bilo v teh postopkih prevzetih obveznosti v višini 196.102,18 evrov brez DDV.

V okviru vseh javnih naročil je bilo prevzetih obveznosti v skupnem znesku 494.908,86 eur brez DDV.

## IZTERJAVE GLOB, SODNIH TAKS IN STROŠKOV IZVRŠB

|  |  |  |  |
| --- | --- | --- | --- |
| **Vrsta terjatve** | **Višina terjatve** | **Izterjane terjatve** | **Število predlogov** |
| Upravna | 22.136,20 EUR | 11.110 EUR | 25 |
| Prekrškovna | 191.710 EUR | 35.291,35 EUR | 101 |
| **Skupaj** | **213.846,20 EUR** | **46.401,35 EUR** | **126** |

Inšpektorat je v postopku prisilne izterjave izvršljivih odločitev (odločbe in sklepi), v obdobju od 1. 1. 2024 do 31. 12. 2024, posredoval na Finančno upravo RS, krajše FURS, skupno 126 predlogov za prisilno izterjavo, v skupni višini 213.846,20 EUR. Od tega je bilo izterjanih 46.401,35 EUR.

Predlogov za prisilno izterjavo v upravnih zadevah, posredovanih na FURS Celje, 25 v skupni višini 22.136,20 EUR, od tega izterjanih skupaj 11.110 EUR.

Predlogov za prisilno izterjavo v prekrškovnih zadevah je bilo, posredovanih na FURS Murska Sobota, 101 predlogov za prisilno izterjavo, v skupni višini 191.710 EUR. Od tega je bilo izterjanih 35.291,35 EUR.

## DOSTOP DO INFORMACIJ JAVNEGA ZNAČAJA

Na podlagi Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22), v nadaljnjem besedilu: ZDIJZ) organ posreduje informacije javnega značaja (v nadaljevanju IJZ) fizičnim in pravnim osebam, za katere zaprosijo, seveda ob pogoju, da te informacije zadostijo zakonski dikciji IJZ. Osnovni podatki in informacije glede IJZ so objavljeni na spletni strani organa.

V letu 2024 je organ obravnaval (rešil) 6 zahtev za dostop do informacij javnega značaja, od katerih je bilo v celoti ugodeno 5 zahtevam. Zoper eno odločitev organa v letu 2024 je bila vložena pritožba na Informacijskega Pooblaščenca, kateri je ustavil postopek, saj ni šlo za zahtevo za dostop do informacij javnega značaja).

## DRŽAVNO ODVETNIŠTVO RS

Državno odvetništvo RS (DODV) je državni organ, ki opravlja strokovne naloge na področju varstva premoženjskih in drugih pravic in interesov države prek pravnega zastopanja pred sodišči in upravnimi organi v Republiki Sloveniji, pred tujimi sodišči in tujimi arbitražami, ter pred mednarodnimi sodišči in mednarodnimi arbitražami. DODV je v letu 2024 zastopal IRSI v dveh sodnih postopkih, v enem delovnopravnem in v enem civilnopravnem sodnem postopku, oba postopka sta zaključena v prid IRSI.

## MEDIJI

V letu 2024 je Inšpektorat medijem samostojno posredoval 21 odgovorov na novinarska vprašanja, ki vključujejo vse inšpekcije IRSI ter odgovore s posamičnih področij dela:

* Inšpekcije za ceste, železniški promet, žičniške naprave in smučišča 19 odgovorov,
* Inšpekcije za cestni promet 1 odgovor,
* Inšpektorata kot celote 1 odgovor.

Za pripravo skupnega medijskega odgovora je Inšpektorat posredoval na Ministrstvo za infrastrukturo 4 odgovore na novinarsko vprašanje.

# INŠPEKCIJA ZA CESTNI PROMET

Inšpekcija za cestni promet je v letu 2024 izvajala inšpekcijske nadzore pri zavezancih in neposredno na terenu, v skladu z letnim in mesečnimi načrti dela. Pri tem so bile upoštevane smernice Ministrstva za infrastrukturo, obveznosti, ki izhajajo iz predpisov EU s področja prevoza potnikov in blaga, »socialne zakonodaje«, motornih vozil, voznikov in prevozov nevarnega blaga.

## PRISTOJNOSTI IN ZAKONODAJA

V skladu s pooblastili in nalogami, ki izhajajo iz nacionalnih predpisov (zakonov, uredb, pravilnikov,...), Uredb in Direktiv EU kakor tudi mednarodnih pogodb in sporazumov, inšpektorji za cestni promet opravljajo nadzor nad izvajanjem določb:

* Zakona o prevozih v cestnem prometu (ZPCP-2, Uradni list RS, št. 6/16 – uradno prečiščeno besedilo, 67/19, 94/21, 54/22 – ZUJPP, 105/22 – ZZNŠPP, 18/23 – ZDU-1O, 23/24 in 21/25), Uredbe (ES) št. 1071/09, Uredbe (ES) št. 1072/09, Uredbe (ES) št. 1073/09, Sporazuma INTERBUS in Resolucije CEMT.
* Zakona o delovnem času in obveznih počitkih mobilnih delavcev ter o zapisovalni opremi v cestnih prevozih (ZDCOPMD, Uradni list RS, št. 45/16 – uradno prečiščeno besedilo in 62/16 – popr., 92/20 – ZPrCP-E in 153/22), Uredbe (ES) št. 561/2006, Uredbe (ES) št. 165/14, Uredbe o nadzoru izvajanja predpisov o delovnem času in obveznih počitkih mobilnih delavcev ter o zapisovalni opremi (Uradni list RS, št. 70/22) in AETR - Evropskega sporazuma o delu posadk vozil, ki opravljajo mednarodne cestne prevoze;
* Zakona o prevozu nevarnega blaga (ZPNB, Uradni list RS, št. 33/2006 – uradno prečiščeno besedilo, 41/09, 97/10, 56/15) in Evropskega sporazuma o mednarodnem cestnem prevozu nevarnega blaga (ADR), s prilogo A in B);
* Zakona o motornih vozilih (ZMV-1, Uradni list RS, št. 75/17 in 92/20 – ZPrCP-E), Uredbe (EU) 2018/858, Uredbe (EU) 2020/740 in Uredbe o izvajanju Uredbe (EU) o označevanju pnevmatik glede na izkoristek goriva in druge parametre (Uradni list RS, št. 97/21);
* Zakona o voznikih (ZVoz-1, Uradni list RS, št. 92/22 – uradno prečiščeno besedilo in 153/22);
* Zakona o preprečevanju dela in zaposlovanja na črno (ZPDZC-1, Uradni list RS, št. 32/14, 47/15-ZZSTD, 43/19, 121/21 – ZJN-3B in 78/23 - ZORR);
* Zakona o pravilih cestnega prometa (ZPrCP, Uradni list RS, št. 156/21 uradno prečiščeno besedilo in 161/21 – popr.);
* Zakona o tehničnih zahtevah za proizvode in o ugotavljanju skladnosti (ZTZPUS-1, Uradni list RS, št. 17/11 in 29/23),
* Zakona o izvajanju Uredbe (EU) s splošni varnosti proizvodov (ZIUSVP-1, Uradni list RS, št. 102/24);
* Zakona o čezmejnem izvajanju storitev (ZČmIS-1, Uradni list RS, št. 40/23)
* Bilateralnih in multilateralnih mednarodnih sporazumov s področja prevozov oseb in blaga v cestnem prometu.

## INŠPEKCIJSKI NADZOR

Naloge Inšpekcije za cestni promet so zaradi pristojnosti po različnih zakonih obsežne in zelo raznolike. Inšpekcijski nadzor na področju cestnega prometa obsega nadzor izvrševanja nacionalne zakonodaje s področja cestnega prometa in mednarodnih sporazumov, zakonodaje EU in drugih predpisov, ki urejajo področja: prevozov potnikov in blaga v cestnem prometu, »socialne zakonodaje«, motornih vozil, voznikov in prevozov nevarnega blaga.

**Nadzor prevozov v cestnem prometu**

Inšpektorji za cestni promet nadzorujejo izpolnjevanje in zagotavljanje enakosti pogojev dostopa na trg in zdrave konkurenčnosti ter odgovornosti izvajalcev cestnih prevozov po določilih ZPCP-2 glede:

* izpolnjevanja pogojev za opravljanje dejavnosti prevozov blaga in oseb v cestnem prometu,
* izvajanja mednarodnih prevozov potnikov,
* izvajanje notranjih in mednarodnih prevozov blaga,
* uporabe zahtevanih dovolilnic in dovoljenj,
* spoštovanja plačilnih rokov prevoznikov,
* izvajanja nadzorov nad pridobivanjem temeljnih kvalifikacij in rednim usposabljanjem voznikov,

Z uveljavitvijo sprememb in dopolnitev Zakona o državni upravi (ZDU-1, Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23), z dnem 12.2.2023 in Uredbe o organih v sestavi ministrstev (Uradni list RS, št. 35/15, 62/15, 84/16, 41/17, 53/17, 52/18, 84/18, 10/19, 64/19, 64/21, 90/21, 101/21, 117/21, 78/22, 91/22, 25/23, 127/23 in 19/24), z dnem 25.2.2023, je področje inšpekcijskega nadzora nad izvajanjem predpisov s področja javnega potniškega prometa potnikov v notranjem cestnem prometu in čezmejnem cestnem prometu, prešlo v pristojnost Inšpektorata Republike Slovenije za okolje in energijo (IRSOE). Tako Inšpektorat za infrastrukturo (IRSI), od 25. 2. 2023 dalje ni več stvarno pristojen za nadzor prevozov potnikov v notranjem cestnem prometu in avtotaksi prevozov, posledično je tudi pristojnost inšpekcije, ki vpliva na preprečevanje dela in zaposlovanja na črno, bistveno omejena.

**Nadzor »socialne zakonodaje«**

Inšpektorji za cestni promet nadzorujejo izpolnjevanje pogojev in odgovornosti izvajalcev cestnih prevozov po določilih ZDCOPMD glede:

* ustreznosti razporejanja voznikov na delo in izvajanju kontrole nad delom voznikov,
* vodenja predpisanih evidenc o aktivnostih voznikov,
* spoštovanja določil, ki se nanašajo na delovni čas, odmore in počitke voznikov,
* pravilnosti uporabe tahografa,
* dela delavnic za tahografe (postopki vgradnje, preverjanja, popravil, …),
* pravilnosti postopkov izdajatelja kartic za digitalne tahografe.

**Nadzor nad področjem "motorna vozila"**

Inšpektorji za cestni promet nadzorujejo izpolnjevanje pogojev in odgovornosti pravnih subjektov, izvajalcev pooblastil ter udeležencev v cestnem prometu po določilih ZMV-1 na področjih, ki se nanašajo na:

* tehnično brezhibnost vozil udeleženih neposredno v cestnem prometu,
* izvajanje postopkov tehničnih pregledov motornih in priklopnih vozil,
* izvajanje postopkov homologacije in posamičnih odobritev motornih in priklopnih vozil,
* izvajanje postopkov registracije motornih in priklopnih vozil v pooblaščenih registracijskih organizacijah,
* skladnost vozil, njihovih delov in opreme ter delom proizvajalcev vozil, njihovih pooblaščenih zastopnikov ter distributerjev vozil in njihovih delov,
* preverjanje izvajanja ukrepov pooblaščenih zastopnikov po izvedenih odpoklicih vozil, delov ali opreme vozi preko sistema Safety Gate;
* izvajanja preskusov vozil, delov vozil in opreme po Uredbi (EU) 2018/858,
* označevanje pnevmatik glede na izkoristek goriva in druge parametra po Uredbi (EU) 2020/740.

**Nadzor nad področjem "vozniki"**

Inšpektorji za cestni promet nadzorujejo izpolnjevanje kadrovskih in materialnih pogojev ter proces pridobivanja znanja po programih usposabljanj na podlagi ZVoz-1:

* v organizacijah za usposabljanje kandidatov za voznike motornih vozil in voznikov,
* nad potekom izvajanja usposabljanja po programih neposredno na terenu.

**Nadzor nad prevozi nevarnega blaga v cestnem prometu**

Inšpektorji za cestni promet nadzorujejo izpolnjevanje pogojev in odgovornost izvajalcev cestnih prevozov glede:

* spoštovanja določil ZPNB in ADR sporazuma s prilogama,
* dela varnostnih svetovalcev za prevoz nevarnega blaga,
* izvajanjem usposabljanj za voznike po ADR,
* izvajanjem pregledov cistern za prevoze po ADR.

**Nadzor nad čezmejnim izvajanjem storitev**

Inšpektorji za cestni promet neposredno v cestnem prometu preverjajo izvajanje čezmejnih prevozov na ozemlju Republike Slovenije skladno z določili ZČmIS-1, predvsem glede:

* ugotavljanja zakonitosti izvajanja čezmejnih prevozov,
* posedovanja in veljavnosti izjave o napotitvi voznikov.

## INŠPEKCIJSKI UPRAVNI POSTOPEK

Inšpektorji za cestni promet so poleg prenesenih odprtih inšpekcijskih zadev iz preteklega obdobja, v letu 2024 prejeli 83 prijav po katerih je bilo uveden inšpekcijski postopek, začeli 1824 (2051)\* novih inšpekcijskih zadev ter zaključili 1799 (2274) inšpekcijskih zadev. Skupno je bilo v letu 2024 izvedeno 2263 (2650) inšpekcijskih pregledov, kar pomeni 94,3 % realizacijo.

\* podatki ( ) za predhodno leto (2023)

|  |  |
| --- | --- |
| **2024 (2023)** | **Inšpekcija za cestni promet** |
| Število prejetih prijav  | **83 (79)** |
| Število obravnavanih zadev | **2486 (2936)** |

Tako na sedežu podjetij kot na cesti se inšpekcijski nadzori izvajajo kompleksno in v eni inšpekcijski zadevi je praviloma izveden en ali več inšpekcijskih pregledov po več zakonskih pristojnostih, predpisanih v več zakonskih aktih.

V letu 2024 tako Inšpekcija za cestni promet ni dosegla načrtovanega števila inšpekcijskih pregledov (2400), saj je izvedla 2265 inšpekcijskih pregledov. Vzrok za to je zagotovo tudi kadrovska sestava, saj sta v inšpekciji v letu 2024 delovala 2 inšpektorja manj od načrtovanega v začetku leta in pa tudi zaradi manjšega pripada zadev na določenih področjih.

Največ inšpekcijskih pregledov je bilo opravljenih v povezavi s področjem nadzora po socialni zakonodaji tako na sedežu prevoznika kot tudi na cesti, v povezavi z ugotavljanjem tehnične brezhibnosti vozil in zadev vezanih na odpoklice vozil preko sistema Rapex (Safety Gate). Inšpekcijski upravni ukrepi se zaradi specifike področja nadzora izrekajo redkeje. Večinoma se izrekajo ukrepi prepovedi vezani na voznika ali vozilo (kot odredbe) ter v manjši meri kot ureditveni ukrepi ali prepovedi glede opravljanja dejavnosti.

V letu 2024 so inšpektorji za cestni promet v zvezi s postopki podali 17 odgovorov prijaviteljem in 1291 različnih odgovorov, dopisov, obvestil, poročil in pozivov drugim organom. Število odgovorov prijaviteljem je majhno, kajti večina prejetih prijav je anonimnih ali prejetih kot odstop ali obvestilo s strani drugega organa. Zaradi sodelovanja inšpekcije z drugimi domačimi in tujimi nadzornimi organi pa je zato večje število odgovorov posredovanih drugim organom.

Zoper izrečene inšpekcijske ukrepe lahko stranke v postopku vložijo pravna sredstva. V letu 2024 Inšpekcija za cestni promet ni prejela pritožb zoper izdane upravne akte.

Natančnejše stanje s podatki o pomembnejših dejanjih in ukrepih v okviru inšpekcijskih upravnih postopkov v letu 2024 je razvidno iz naslednje tabele:

|  |  |
| --- | --- |
| **2024 (2023)** | **Upravna dejanja in ukrepi**  |
| Zapisnik: redni pregled  | 646 (661) |
| Zapisnik: izredni pregled | 129 (142) |
| Zapisnik: kontrolni pregled | 30 (36) |
| Zapisnik: cestni pregled (socialna zakonodaja)\* | 593 (765) |
| Zapisnik: TBV (tehnična brezhibnost vozil)\* | 241 (309) |
| Zapisnik IP z zaslišanjem  | 5 (4) |
| Zapisnik: RAPEX\* | 508 (614) |
| Zapisnik: TAHOEV (napake tahografa)\*  | 111 (119) |
| Odredbe po ZDCOPMD in ZMV | 13 (13) |
| Opozorila na zapisnik po ZIN  | 27 (27) |
| Odločbe | 8 (15) |
| Število odgovorov prijaviteljem | 17 (17) |
| Število dopisov in odgovorov drugim organom | 1291 |

Opomba:

*\* Gre za specialno obliko zapisnika Inšpekcije za cestni promet v inšpekcijskem pregledu.*

Po tematskih sklopih oz. temeljnih nalogah je Inšpekcija za cestni promet glede na plan za leto 2024 izvedla:

|  |  |  |  |
| --- | --- | --- | --- |
| **Področje nadzora /število inšpekcijskih pregledov**  | **Plan 2024** | **Dejansko 2024** | **% izpolnitve plana** |
| Nadzor prevozov blaga in potnikov v cestnem prometu – na cesti[[1]](#footnote-1) | 1070 | 1019 | 95,2 |
| Nadzor nad socialno zakonodajo in zapisovalno opremo (nadzori na sedežu podjetij)[[2]](#footnote-2) | 325 | 289 | 88,9 |
| Nadzor delavnic za kontrolo tahografov | 33 | 31 | 93,9 |
| Nadzor po ZPNB (nevarnega blaga po ADR)*)* | 37 | 45 | 121,6 |
| Nadzor po ZMV (strokovne organizacije za tehnične preglede, registracijske organizacije, ,...)*)*  | 150 | 145 | 96,6 |
| Nadzor po ZMV (postopki v sistemu Safety Gate, odpoklici, skladnost proizvodov, varstvo in varnost potrošnikov, označevanje pnevmatik ...)  | 605 | 569 | 94,0 |
| Nadzor pooblaščenih organizacij za usposabljanje učiteljev predpisov in voženj ter kandidatov za voznike motornih vozil | 140 | 122 | 87,1 |
| Nadzor pooblaščenih centrov in programov za usposabljanje voznikov v sistemu pridobivanja temeljnih kvalifikacij in rednih usposabljanj voznikov (po ZPCP-2) | 40 | 43 | 107,5 |
| **SKUPNO ŠTEVILO** | **2400** | **2263** | **94,3** |

## PREKRŠKOVNI POSTOPEK

Inšpektorji za cestni promet so v letu 2024 skupno obravnavali 381 prekrškovnih zadev. V posamezni zadevi se lahko vodi več prekrškovnih postopkov in izda več prekrškovnih aktov. Pri reševanju prekrškovnih zadev iz tekočega leta in predhodnega obdobja je bilo s strani inšpektorjev za cestni promet na terenu in na sedežih zavezancev ter po reševanju prekrškovnih zadev na predlog predlagatelja v letu 2024 prekrškovno ukrepano, kot sledi iz preglednice.

|  |  |  |  |  |  |
| --- | --- | --- | --- | --- | --- |
| **Št. prekrškovnih zadev** | **Št. opozoril** | **Št. PN** | **Št. odločb - globa** | **Št. odločb - opomin** | **Število ZSV** |
| 381 (460) | 126 (122) | 461 (548) | 22 (33) | 28 (30) | 10 (17) |

\* podatki ( ) za predhodno leto (2023)

Med številom izdanih odločb (globa in opomin) o prekršku je zajetih tudi 7 odločb o prekršku z obrazložitvijo po najavah ZSV. V prekrškovnih postopkih IRSI-ICP so bile v letu 2024 izrečene globe v skupni vrednosti 898.620 (957.315) evrov. Finančna učinkovitost Inšpekcije za cestni promet je razvidna iz spodnje tabele:

|  |  |
| --- | --- |
| **2024 (2023)** | **Prekrškovna globa v €** |
| Skupna vrednost izrečenih glob | 898.620 (957.515) |
| Plačilo terjatev | 361.435 (419.432) |
| Priznana polovica plačila globe | 353.540 (394.537) |
| Izterjano na FURS | 171.030 (31.990) |
| Terjatev se na plača | 1.625 |

## AKCIJE V LETU 2024

V letu 2024 je bilo izvedenih več poostrenih obdobnih tematskih nadzorov v obliki izvedbe akcij Inšpekcije za cestni promet. Akcije so bile izvedene v samostojni izvedbi inšpektorjev za cestni promet ali v sodelovanju z ostalimi nadzornimi službami. Akcije so potekale v rednem, pa tudi izven rednega delovnega časa inšpektorjev, izvajale pa so se na sedežu zavezancev in na terenu (cesta, terenske lokacije zavezancev).

Akcije so bile izvedene po ciljnih tematikah z namenom zagotavljanja varnosti v cestnem prometu, zagotavljanja ustreznosti skladnosti in označevanja izdelkov za vozila (pnevmatike) ter ugotavljanja in preprečevanja večjega obsega kršitev določb ZPCP-2, ZDCOPMD in ZMV-1, pri izvajanju različnih oblik aktivnosti v cestnem prometu.

V letu 2024 so bile po tematiki nadzora izvedene samostojne akcije nadzora:

* nadzor prevoza šoloobveznih otrok po ZDCOPMD in ZMV-1 (akcija v 2 terminih - nadzor prevoza šoloobveznih otrok ob začetku in koncu šolskega leta);
* nadzor označevanja pnevmatik po Uredbi (EU) 2020/740 (akcija v 2 terminih ob predpisanih menjavah pnevmatik);
* nadzor nad delavnicami za tahografe po blokadah postopkov z uporabo aplikacije TAHOEV (letna aktivnost),
* koordinirani nadzori prevozov v cestnem prometu na cesti (mesečno 3-4 krat skupaj s Policijo in FURS-om.). in

Preglednica sklepnih ugotovitev s podatki o dejanjih in ukrepih v okviru izvedenih akcij:

|  |  |  |
| --- | --- | --- |
| **Naziv akcije** | **Ukrepi** | **Ugotovitve** |
| Nadzori prevoza »šoloobveznih otrok« | Število izvedenih pregledov | 93 | *Kršitve:**ZDCOPMD – nepravilno izpolnjen tahografski listič (1x),;**ZDCOPMD – neupoštevanje dnevnega odmora (1x),* *ZDCOPMD – neupoštevanje dnevnih počitkov (1x),**ZDCOPMD -neupoštevanja tedenskega počitka (5x),**ZDCOPMD – neuporaba preklopnih mehanizmov (2x),* *ZDCOPMD – nezmožnost predložitve izpisov (4x),**ZDCOPMD – neizvedba ročnega vnosa v nadzorno napravo (2x),**ZDCOPMD – v tahograf ni vnesena država začetka dnevnega dela (1x),* |
| Število upravnih ukrepov | 0 |
| Število in vrsta prekrškovnih sankcij | 8 x plačilni nalog (6 x voznik, 2 x pravna oseba9 x opozorilo |
| Nadzori »označevanja pnevmatik« | Število izvedenih pregledov | 15 | *Kršitve:* *Uredba o izvajanja Uredbe (EU) o označevanju pnevmatik glede na izkoristek goriva in druga parametre – nezagotovitev dostopa do informacijskega lista*  |
| Število upravnih ukrepov | 0 |
| Število in vrsta prekrškovnih sankcij | 2 x opozorilo |
| Nadzor nad postopki delavnic za tahografe po blokadah postopkov z uporabo sistema TAHOEV | Število izvedenih pregledov | 8 | *Kršitve:* *ZDCOPMD – nepravilen postopek tehnika* |
| Število upravnih ukrepov | 0 |
| Število in vrsta prekrškovnih sankcij | 1 x plačilni nalog PO in OO |

## OSTALO

**Mednarodno sodelovanje**

Inšpektorji za cestni promet so v letu 2024 preko MZI sodelovali z organizacijo CORTE (*Confederation of Organisations in Road Transport Enforcement*) in samostojno z ELA (European Labour Authority) ter bilateralno s sorodnimi inšpekcijami organi sosednjih držav Madžarske, Hrvaške in Italije s cilji: poenotenja izvajanja postopkov po zakonodaji EU s strani nadzornih organov, usposabljanja in izmenjave izkušenj. Sodelovanje poteka v obliki udeležbe v skupnih nadzorih, srečanj, delavnic, seminarjev in neposredne udeležbe v mednarodnih aktivnostih na terenu.

V letu 2024 so inšpektorji sodelovali v neposrednih skupnih nadzorih z nadzornimi organi sosednjih držav in v skupnih nadzorih na ozemljih tujih držav, v koordinaciji organizacije ELA in sicer so bili inšpektorji prisotni kot opazovalci (Nemčija, Avstrija in Hrvaška). V mesecu maju je bil izveden podoben nadzor na ozemlju Republike Slovenije, s poudarkom na kontroli mednarodnih prevozov potnikov, z udeležbo nadzornih organov Nemčije, Avstrije in Hrvaške ter ostalih organov (DG Move, MzI, DARS,…) Ta nadzor je zaradi ugotovitev številnih kršitev pri izvajanju mednarodnih prevozov potnikov in nadaljnjih inšpekcijskih postopkov dosegel odmevnost tako v domači kot tuji zainteresirani javnosti.

**Priprava poročil**

Inšpekcija za cestni promet je zadolžena za zbiranje podatkov nadzornih organov v cestnem prometu o izvedenih nadzorih z namenom priprave poročil, ki se preko MZI sporočajo Evropski Komisiji vsaki dve leti in sicer za področje »socialne zakonodaje« in »tehnične brezhibnosti gospodarskih vozil«.

Inšpekcija za cestni promet prav tako sporoča ostalim članicam Evropske Skupnosti podatke o ugotovljenih kršitvah nadzornih organov (Policija, FURS), po »socialni zakonodaji« na ozemlju Republike Slovenije, v vsakem polletnem obdobju.

**Druge zadolžitve**

Posamezni inšpektorji so bili v letu 2024 poleg rednih inšpekcijskih zadolžitev vključeni tudi v aktivnosti strokovnega sodelovanja pri pripravi predlogov in pripomb za spremembe zakonskih in podzakonskih aktov s področja dela inšpekcije, v mednarodno sodelovanje, v interna in zunanja usposabljanja glede »socialne zakonodaje«, odkrivanja manipulacij v nadzorih na cesti, implementacijo nove programske rešitve ISIP-2 za potrebe knjiženja in vodenja evidenc inšpekcije, nabavo tehnične in delovne opreme.

# INŠPEKCIJA ZA CESTE, ŽELEZNIŠKI PROMET, ŽIČNIŠKE NAPRAVE IN SMUČIŠČA

Inšpektorji Inšpekcije za ceste, železniški promet, žičniške naprave in smučišča izvajajo nadzor na področju cest, železniškega prometa in žičniških naprav ter smučišč (v nadaljevanju ICŽPŽNS). ICŽPŽNS je v letu 2024 izvajala inšpekcijske nadzore v skladu z Letnim načrtom dela IRSI za leto 2024 in v skladu z mesečnimi načrti.

## INŠPEKCIJSKI NADZOR CEST

Inšpekcijski nadzor cest opravljajo inšpektorji za ceste, ki delujejo v okviru ICŽPŽNS. Osrednje področje inšpekcijskega nadzora se nanaša na izvajanje nadzorov na področju državne cestne infrastrukture in zagotavljanja prometne varnosti na njej. Inšpekcijski nadzori pri zavezancih so se v veliki večini izvajali na terenu skladno z letnim načrtom dela in na podlagi aktualnih potreb po nadzoru, pri čemer so se upoštevala zakonodajna pooblastila in stanje državne cestne infrastrukture v RS.

### Pristojnost in zakonodaja

Skladno s pooblastili in nalogami, ki izhajajo iz nacionalnih zakonskih in podzakonskih predpisov, Uredb, Direktiv EU in tehničnih specifikacij, inšpektorji za ceste izvajajo nadzor nad izvajanjem določb:

* Zakona o cestah (ZCes-2, Uradni list RS št. [132/22](https://www.uradni-list.si/glasilo-uradni-list-rs/vsebina/2022-01-3113), [140/22](https://www.uradni-list.si/glasilo-uradni-list-rs/vsebina/2022-01-3442) – ZSDH-1A, [29/23](https://www.uradni-list.si/glasilo-uradni-list-rs/vsebina/2023-01-0618) in [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE), Direktive 2004/54/ES, Direktive 2008/96/ES in Direktive 2010/40/EU;
* Zakon o cestninjenju (ZCestn-1, Uradni list RS št. 102/24), Direktive 1999/62/ES in Direktive 2004/52/ES;
* Gradbeni zakon (GZ-1, Uradni list RS št. 199/21, 105/22 – ZZNŠPP, 133/23 in 85/24 – ZAID-A).

### Inšpekcijski nadzor

Inšpektorji za ceste so v letu 2024 izvajali inšpekcijski nadzor na državnih cestah (avtocestah, hitrih cestah, glavnih cestah, regionalnih in regionalnih turističnih cestah ) in v njihovih varovalnih pasovih. Pri izvajanju inšpekcijskih nalog v skladu s pooblastili po določbah ZCes-2 so inšpektorji v letu 2024 večji del nalog opravili na področju postavljanja in uporabe objektov za oglaševanje ter nadzora zapor cest, prav tako pa je bila dana velika pozornost na varno uporabo ceste in na varstvo javnih cest, na vzdrževalna dela in na zagotavljanje preglednosti v priključkih. Inšpekcijski nadzori so bili opravljeni skladno z načrtom dela za leto 2024. Število načrtovanih inšpekcijskih nadzorov je bilo doseženo, pravzaprav preseženo, razen na področju varstva javnih cest in priključkov na državne ceste, kjer je bila realizacija malo nižja.

**Vzdrževalna dela na cestah**

**Vzdrževanje državnih cest je eden izmed pomembnejših segmentov zagotavljanja varnosti v cestnem prometu na državni cestni infrastrukturi.** Vzdrževanje stanja avtomobilskih cest v RS je sorazmerno dobro, prav tako pa se ugotavljajo izboljšave stanja na ostalih državnih cestah, v smislu zagotavljanja ustrezne varnosti, kar je posledica povečanja vlaganja v investicijsko vzdrževanje in vzdrževalna dela v javno korist ter predaje odsekov cest v uporabo. ZCes-2 definira vzdrževalna dela kot dela v okviru meje cestnega zemljišča, s katerimi se ne spremeni zmogljivost ceste, velikost njenih posameznih delov, obseg napeljav, naprav in opreme ter druge infrastrukture. Obsegajo vzdrževanje vseh delov ceste, zamenjavo posameznih konstrukcijskih elementov ceste ter izboljšave, povezane z varnostjo ceste, vodenjem prometa in digitalizacijo. ZCes-2 določa tudi splošni inšpekcijski ukrep.

**Varstvo javnih cest**

Zaradi razvoja državnega cestnega omrežja, preprečitve škodljivih vplivov emisij prometa na bivalno okolje ter preprečitve vplivov drugih neposrednih prostorskih ureditev na državno cesto in promet na njej je ob teh cestah varovalni pas, v katerem je raba prostora omejena. Gradnja objektov ali izvajanje drugih gradbenih posegov, vzpostavitev trajnih nasadov, ograj in živih mej v varovalnem pasu državne ceste je dovoljena le s soglasjem, ki ga upravljavec državne ceste izda v skladu s tem zakonom, ali mnenjem, ki ga upravljavec državne ceste izda v skladu z zakonom, ki ureja graditev objektov. V varovalnem pasu državne ceste je širitev ureditvenih območij naselij, namenjenih graditvi stanovanjskih objektov, prepovedana. Upravljavec državne ceste izda soglasje ali mnenje iz drugega odstavka tega člena, če z načrtovano prostorsko ureditvijo oziroma gradnjo v varovalnem pasu ni onemogočen prihodnji razvoj ceste, promet na cesti nima bistvenega negativnega vpliva na dejavnost načrtovane prostorske ureditve ter načrtovana prostorska ureditev oziroma gradnja objektov nima negativnega vpliva na cesto in promet na njej. Inšpektorji za ceste nadzorujejo varstvo cest, predvsem v delu, ki se nanaša na:

* **gradnjo objektov ali izvajanjem drugih gradbenih posegov, vzpostavitvijo trajnih nasadov, ograj in živih mej v varovalnem pasu ceste v nasprotju s soglasjem;**
* **izvajanjem del zunaj varovalnega pasu ceste v nasprotju s soglasjem,**
* **izvajanjem gradbenih in drugih del, povezanih z gradnjo (npr. izkopi, prekopi, podkopi, vrtanja), ter gozdarskih del (npr. podiranje dreves, spravilo lesa) v območju ceste v nasprotju s soglasjem;**
* **gradnjo gospodarske javne infrastrukture v območju državne ceste ali posegi v državno cesto zaradi vzdrževanja druge gospodarske javne infrastrukture v nasprotju s soglasjem;**
* **izvajanjem gradbenih in drugih del, povezanih s postavitvijo fotonapetostne naprave v območju ceste v nasprotju s soglasjem.**

**Predori**

Inšpekcijski nadzori predorov, daljših od 500 metrov, kot to določa Direktiva 2004/54/ES in Uredba o tehničnih normativih in pogojih za projektiranje cestnih predorov v Republiki Sloveniji (Uradni list RS, št. 48/06, 54/09 in 109/10) so bili izvedeni v letu 2023. ZCes-2 določa 5-letni periodični nadzor (136. člen ZCes-2), zato se inšpekcijski nadzori predorov v letu 2024 niso izvajali.

**Cestninjenje**

Nadzor nad cestninjenjem v RS ureja ZCestn-1, ki predpisuje obveznost plačevanja cestnine po prevoženi razdalji ali glede na določen čas uporabe cestninskih cest in cestninskih cestnih objektov na njih, prevoze, za katere se ta cestnina ne plačuje, cestninske razrede vozil, način določitve višine cestnine, način cestninjenja in vprašanja interoperabilnosti cestninjenja v prostem prometnem toku in nadzor nad plačevanjem cestnine.

Na podlagi določil 3. odstavka 58. člena ZCestn-1 je IRSI prekrškovni organ za kršitve, ki se nanašajo na**:**

* **sprejem in objavo cenika cestnin za prevoženo razdaljo,**
* zaračunavanja cestnine v nasprotju s cenikom,
* sprejem in objavo splošnega akta o cestninjenju,
* soglasje vlada RS k ceniku in splošnemu aktu o cestninjenju pred njegovo objavo,
* **naloge upravljavca cestninskih cest v zvezi z elektronskim cestninjenjem.**

**Priključki na državne ceste**

Cestni priključki občinskih in nekategoriziranih cest ter individualni cestni priključki na glavne in regionalne ceste se lahko gradijo le na podlagi soglasja, ki ga direkcija izda v skladu z ZCes-2, ali mnenja, ki ga direkcija izda v skladu z zakonom, ki ureja graditev objektov, v katerem se določijo tehnični in drugi pogoji gradnje priključka ter njegova opremljenost s prometno signalizacijo in prometno opremo, in le v primeru, da to ne bo imelo škodljivih posledic za zmogljivost glavne ali regionalne ceste in varnost prometa na njej ter če objektov in zemljišč ni mogoče z ekonomsko upravičeno rešitvijo navezati na občinsko cesto. Z inšpekcijskimi nadzori se je preverjalo ali se priključki na državne ceste gradijo, rekonstruirajo in ali so zgrajeni ter vzdrževani skladno s predpisom, ki ureja cestne priključke na javne ceste. Inšpekcijski nadzor je zajemalo preverjanje izvajanja predpisanih ukrepov in pogojev pri gradnji, rekonstrukciji in vzdrževanju različnih priključkov občinskih kategoriziranih, nekategoriziranih in individualnih dovoznih cest ter dostopov do objektov ter zemljišč, na državne ceste.

**Zapore cest**

Dela na državni cesti ali ob njej, ki vplivajo na promet na tej cesti in jo je potrebno zaradi tega delno in popolno zapreti za promet, se lahko opravljajo le z dovoljenjem za zaporo ceste. Dovoljenje za zaporo ceste je potrebno pridobiti tudi za športne in druge prireditve na glavnih in regionalnih cestah, medtem ko take prireditve na avtocestah in hitrih cestah niso dovoljene.

Pri inšpekcijskem nadzoru nad zaporami cest se je preverjalo predvsem:

* obveščanje pristojnih institucij in inšpekcije za ceste o prvi postavitvi zapore in o preusmeritvi prometa ter o vsaki spremembi zapore,
* vzpostavljanje zapore za ceste po izdanem dovoljenju (čas, kraj, faza,...),
* postavljanje začasne prometne signalizacije in prometne opreme (po elaboratu začasne prometne ureditve),
* vzdrževanje in dopolnjevanje zapore ceste,
* odstranjevanje zapore za ceste.

**Oglaševanje ob državni cesti**

Postavljanje objektov za oglaševanje v območju državne ceste zunaj naselja je praviloma prepovedano, vendar se postavitev tovrstnih objektov, ki so opredeljeni kot enostavni objekti, v določenih zakonskih izjemah dovoljuje. V naselju se objekti za oglaševanje ob državnih cestah lahko postavljajo le izven preglednega polja, pregledne berme, preglednostnega prostora in območja vzdolž vozišča ceste, predpisanega za postavitev prometne signalizacije. Inšpekcijski nadzor oglaševanja ob državnih cestah se je izvajal na podlagi prejetih prijav in pobud občanov, raznih civilnih združenj, vzdrževalcev, koncesionarjev in upravljavcev državnih cest ter občin in je bil usmerjen v nadzor postavljanja in uporabe

objektov za oglaševanje ob državnih cestah (reklamni stolpi, stebri (npr. totemi, piloni), plakatni panoji, oglasne deske, nosilci in drogovi nadcestnih transparentov in zastav, svetlobne vitrine kot del nadstrešnic avtobusnih postajališč ter drugi nepremični in premični namenski nosilci), pri čemer se je preverjalo tudi izpolnjevanje pogojev iz izdanih soglasij upravljavca ceste in izpolnjevanje pogojev Pravilnika o projektiranju. Prav tako se je inšpekcijski nadzor izvajal nad postavitvijo in uporabo elektronskih prikazovalnikov ob državnih cestah, saj je njihovo postavljanje in uporaba v območju državne ceste prepovedana.

**Prometna signalizacija, prometna oprema in sistem za informiranje uporabnikov na državnih cestah**

Prometna signalizacija in prometna oprema na javnih cestah morajo biti postavljeni in označeni skladno s predpisi, ki urejajo ceste in tako, da so dobro vidni. Biti morajo vzdrževani in ob vsakem uničenju, poškodovanju ali odstranitvi zamenjani, nadomeščeni ali ponovno označeni. Ceste, ki se uporabljajo za javni cestni promet morajo biti opremljene s predpisano prometno signalizacijo in prometno opremo, ki udeležence cestnega prometa opozarja na nevarnosti na cesti ali delu ceste, jim naznanja omejitve, prepovedi in obveznosti, jim daje potrebna obvestila za varen in neoviran promet ter jih vodi v prometu. O postavitvi, zamenjavi ali odstranitvi prometne signalizacije in prometne opreme na državnih cestah odloča direkcija. Prometna signalizacija in prometna oprema morajo ustrezati prometni ureditvi in prometno tehničnim ter prometno varnostnim razmeram na cesti oziroma delu ceste. Naprave za umirjanje prometa so fizične, svetlobne ali druge naprave in ovire, s katerimi se udeležencem v cestnem prometu onemogoči vožnjo s hitrostjo, višjo od predpisane s prometnim pravilom ali odrejene s prometnim znakom, ali se jih opozori na prisotnost ranljivih udeležencev v prometu. Ukrepi za umirjanje so tehnične rešitve na cesti, ki s svojim oblikovanjem umirjajo promet, lahko se postavijo oz. izvedejo na cestah, ob katerih potekajo šolske poti, in na delih cest v naselju, ki potekajo pred vzgojno-varstvenimi in izobraževalnimi ustanovami ter drugimi ustanovami s specifično populacijsko kulturo, mimo katerih z rešitvami in ukrepi v skladu s predpisi, ki urejajo projektiranje cest, ni mogoče zagotoviti želenje hitrosti vozil. Omenjen nadzor je tudi del izvajanja področnih nalog Resolucije o nacionalnem programu varnosti cestnega prometa za obdobje od 2023 do 2030, v katerega je vključen tudi IRSI.

**Zagotavljanje preglednosti na državnih cestah**

V območju nivojskega križišča državnih cest, državne ceste z občinsko cesto ali v območju cestnih priključkov na državno cesto (pregledno polje), na notranjih straneh cestnih krivin (pregledna berma) ter nivojskega križišča državnih cest z železniško progo (preglednostni prostor) ni dovoljeno vzpostaviti kakršne koli vegetacije ali postaviti objekte, naprave in druge predmete ter storiti kar koli drugega, kar bi oviralo preglednost cest, križišča ali cestnega priključka. Z inšpekcijskimi nadzori se preverja ali je v zadostni meri zagotovljeno polje preglednosti skladno s predpisi, ki urejajo javne ceste. porast prijav oz. pobud za nadzor preglednosti na notranji strani krivin (berme), v bližini križišč, krožišč ter priključkov, tako občinskih kategoriziranih kot nekategoriziranih in individualnih priključkov predvsem zaradi goste vegetacije se običajno pojavi v začetku pomladi in traja vse do jeseni, saj je v tem obdobju rast vegetacije najbolj bujna. Inšpekcijski nadzor je bil tako usmerjen na preverjanje izvajanja predpisanih ukrepov in pogojev za varstvo državnih cest in prometa na njih pri zagotavljanju preglednosti na notranji strani cestnih krivin, v bližini križišč in priključkov ter na drugih delih državnih cest.

**Varna uporaba ceste**

Z namenom zagotavljanja varne uporabe javnih cest je prepovedano izvajati ali opustiti kakršna koli dela na javni cesti, zemljiščih ali na objektih ob javni cesti, ki bi lahko škodovala javni cesti ali ogrožala, ovirala ali zmanjšala varnost prometa na njej. Zces-2 določa, da sme inšpektor za ceste v primeru, ko bi bila ogrožena varna uporaba ceste ali bi lahko nastala škoda na njej, odrediti začasno prepoved oziroma omejitev uporabe ceste ali druge ukrepe, da se odvrne nevarnost ali prepreči škoda. Ukrep omejitve uporabe ceste mora izvesti izvajalec rednega vzdrževanja in je začasne narave, saj lahko traja le dokler obstajajo razlogi zanj. Inšpekcijski nadzor nad varno uporabo ceste se nanaša na preprečitev neposredne nevarnosti za udeležence v cestnem prometu na državnih cestah in preprečitev nastanka materialne škode, zato lahko inšpektor odredi, da se v roku, ki ga določi, odpravijo nepravilnosti, ki jih ugotovi v zvezi z rednimi vzdrževalnimi deli na cestah, to so dela za ohranjanje javnih cest v stanju, ki zagotavlja varnost in prevoznost javnih cest, nadzor nad stanjem javnih cest in cestnega zemljišča ter vzpostavitev prevoznosti javnih cest ob naravnih in drugih nesrečah.

### Inšpekcijski upravni postopek

Inšpektorji za ceste so, poleg 512 prenesenih odprtih inšpekcijskih zadev iz preteklega obdobja, v letu 2024 prejeli 353 prijav, začeli 727 novih inšpekcijskih zadev ter zaključili 779 inšpekcijskih zadev. Skupno je bilo v letu 2024 izvedeno 1556 inšpekcijskih pregledov. Glavnina inšpekcijskih nadzorov je bila izvedena na področju oglaševanja ob državnih cestah in nadzora zapor cest, prav tako pa je bila dana velika pozornost na varno uporabo ceste in na varstvo javnih cest, na vzdrževalna dela in na zagotavljanje preglednosti v priključkih na državne ceste.

|  |  |
| --- | --- |
| **2024** | **Inšpekcija za ceste** |
| Število prejetih prijav  | **353** |
| Število obravnavanih zadev | **1239** |

Glede inšpekcijskih ukrepov se zaradi specifike nadzorovanega področja izrekajo večinoma ureditveni ukrepi z izrekom opozorila na zapisnik po določilih ZCes-2, v manjši meri pa tudi prepovedni ukrepi z odločbami. Na področju oglaševanja so inšpektorji v večini primerov izdajali ukrepe z odločbami, uvedenih je bilo tudi nekaj upravnih izvršilnih postopkov.

Natančnejše stanje s podatki o pomembnejših dejanjih in ukrepih v okviru inšpekcijskih upravnih postopkov v letu 2024 je razvidno iz naslednje tabele:

|  |  |
| --- | --- |
| **2024** | **Upravna dejanja in ukrepi** |
| Zapisnik: redni pregled  | 416 |
| Zapisnik: izredni pregled | 359 |
| Zapisnik: kontrolni pregled | 736 |
| Zapisnik: o zaslišanju (strank, ustna obravnava,…) | 8 |
| Odločba | 119 |
| Opozorilo po ZCes-2 oz. ZIN (upravno) | 248 |
| Sklep: dovolitev izvršbe | 41 |
| Sklep: o denarni kazni | 32 |
| Zaključene upravne izvršbe | 29 |
| Pritožbe | 13 |
| Rešene pritožbe | 15 |

Po tematskih sklopih oz. temeljnih nalogah je inšpekcija za ceste glede na plan za leto 2024 izvedla:

|  |  |  |  |
| --- | --- | --- | --- |
| **Področje nadzora / število inšpekcijskih pregledov** | **Načrt dela 2024** | **Realizacija 2024** | **% izpolnitve načrta** |
| Vzdrževalna dela na cestah | 75 | 143 | 191 |
| Varstvo javnih cest | 250 | 181 | 72 |
| Predori | / | / | / |
| Priključki na državne ceste | 80 | 54 | 152 |
| Zapore cest | 120 | 178 | 143 |
| Oglaševanje ob državni cesti | 270 | 506 | 187 |
| Prometna signalizacija, prometna oprema in naprave ter ukrepi za umirjanje prometa | 135 | 136 | 101 |
| Zagotavljanje preglednosti na državnih cestah | 150 | 176 | 117 |
| Varna uporaba ceste | 20 | 145 | 725 |
| **SKUPNO ŠTEVILO:** | **1100** | **1519** | **138** |

Iz navedenih podatkov izhaja, da je bil načrtovan obseg inšpekcijskih nadzorov v celoti dosežen. Manjši obseg nadzora od načrtovanega je zaslediti le na segmentu nadzora Varstvo javnih cest. Inšpektorji za ceste so tako v letu 2024 uspešno opravili načrtovano število nadzorov oziroma so ga celo presegli. Skupno število opravljenih pregledov po zgoraj navedenih tematskih sklopih je 1519, skupno število vseh opravljenih pregledov pa je 1556, saj so bile izvedeni še pregledi po tematskih sklopih, ki v planu za leto 2024 niso bili predvideni.

Pri inšpekciji za ceste ključne besede sovpadajo s temeljnimi nalogami.

### Prekrškovni postopek

Ukrepi, ki so jih v prekrškovnih postopkih izrekali inšpektorji za ceste, na podlagi ugotovljenih kršitev določb ZCes-2, so se nanašali predvsem na:

* izvajanje prepovedanih posegov in dejanj, ki ogrožajo državne ceste in promet na njih,
* izvedbo delnih ali popolnih zapor cest brez potrebnih dovoljenj,
* gradnjo ali rekonstrukcijo priključkov brez soglasij ali v nasprotju s pogoji iz soglasij,
* oglaševanje ob državnih cestah brez potrebnih soglasij ali v nasprotju s pogoji soglasja in
* drugih posegov na cesti ter v varovalnem pasu cest (ob cestah), ki se izvajajo brez potrebnih soglasij oziroma dovoljenj.

V letu 2024 je bilo tako uvedenih 47 prekrškovnih zadev, ter izrečenih 161 pisnih in 73 ustnih opozoril. Natančnejši podatki o prekrškovnih ukrepih inšpektorjev za ceste so razvidni iz naslednje tabele:

|  |  |  |  |  |  |
| --- | --- | --- | --- | --- | --- |
| **Št. prekrškovnih postopkov** | **Št. opozoril** | **Št. PN** | **Št. odločb - globa** | **Št. odločb - opomin** | **Št. odločitev o ZSV** |
| 47 | 234 | 0 | 16 | 11 | 4 |

Finančno stanje prekrškovnih postopkov, ki so jih vodili inšpektorji za ceste je razvidno iz spodnje tabele:

|  |  |
| --- | --- |
| **2024** | **Prekrškovna globa v €** |
| Skupna vrednost izrečenih glob | 10.200 |
| Plačilo terjatev | 3.600 |
| Plačilo s 50% popustom | 1.100 |

### Akcije v letu 2024

Skladno s predvidenimi ukrepi iz Resolucije o nacionalnem programu varnosti cestnega prometa za obdobje 2023 – 2030 (ReNPVCP23 –30, Uradni list RS, št. 124/23), je IRSI v letu 2024 načrtoval usmerjeno akcijo Nadzor zapor na državnih cestah 2024 pri izvajanju vzdrževalnih in obnovitvenih delih na državnih cestah.

V zvezi z izpolnjevanjem pogojev iz dovoljenj za zaporo cest, ki so potrebna za dela na državni cesti ali ob njej, ki vplivajo na promet na tej cesti in jo je zaradi tega treba delno ali popolno zapreti za promet, je bil zaradi zagotavljanja večje varnosti udeležencev v prometu izveden poostren inšpekcijski nadzor na cestah, ki so v upravljanju upravljavcev DRSI in DARS d. d.. Inšpekcijski nadzor se je izvajal na osnovi določil 82 in 83. člena ZCes-2 in Pravilnika o zaporah na cestah (Uradni list RS, št. 4/16 in 132/22 – ZCes-2). Pri tem je bil dan poseben poudarek na ugotavljanju:

* ali je bilo za zaporo na cesti izdano ustrezno dovoljenje (izjeme...),
* ali je zapora skladna s pogoji iz dovoljenja (postavitev, vzdrževanje, dopolnitev,...),
* ali je postavitev zapore na cesti skladna z elaboratom,
* ali je spoštovan dovoljeni čas trajanja zapore ceste,
* obveščanja pristojnih institucij in inšpekcije za ceste o prvi postavitvi zapore, o preusmeritvi prometa in o vsaki spremembi zapore ceste.

Poostren inšpekcijski nadzor se je izvajal skozi celotno leto, intenzivnejše pa v spomladanskem, poletnem in jesenskem času (usmerjeno predvsem v obdobju pred, med in tik pred zaključkom poletne sezone, ter v času pričakovanih večjih zastojev zaradi prihajajočih praznikov).

Preglednica sklepnih ugotovitev s podatki o ukrepih v okviru izvedene akcije:

|  |  |  |
| --- | --- | --- |
| **Naziv akcije** | **Ukrepi** | **Ugotovitve** |
| Nadzor zapor na državnih cestah 2024 | Število izvedenih pregledov | 179 | Ugotovljene pomanjkljivosti in nepravilnosti so se v večini nanašale na:* pridobitev dovoljenja upravljavca ceste za postavitev zapore,
* izvedba zapore s strani izvajalca del brez poprej pridobljenega dovoljenja upravljavca
* postavitev zapore ceste v nasprotju z izdanim dovoljenjem,
* neskladno izvajanje del s projektom oz. izdanim dovoljenjem,
* opustitev ukrepov pri zavarovanju ovire,
* nedovoljeno spreminjanje prometne signalizacije
 |
| Število upravnih ukrepov | 1 × odločba37 × opozorilo po ZCes-2 |
| Število in vrsta prekrškovnih sankcij | 2 × odločba o prekršku |

### Ostalo

Inšpektorji za ceste so v leto 2024 aktivno sodelovali v različnih komisijah in skupinah pri strokovnih pregledih ali prevzemih izvedenih del odsekov državnih cest in cestnih objektov, ki se izvedejo po opravljenih investicijskih vzdrževalnih delih in vzdrževalnih delih v javno korist. Inšpektorji so v letu 2024 sodelovali pri 39 komisijskih pregledih izvedenih del. Pri tem je potrebno poudariti, da so sodelovanja pri izvedbi komisijskih pregledov preventivne narave, saj se v tem času odpravijo marsikatere nepravilnosti, ki bi jih kasneje inšpektor odpravljal v sklopu inšpekcijskega postopka.

Inšpektorji za ceste so v letu 2024 sodelovali še v Akciji za večjo varnost voznikov enoslednih motornih vozil, ki jo vsako leto organizira AVP. Z usmerjenim nadzorom nad varno uporabo ceste so inšpektorji v času med 18. 3. 2024 in 30. 4. 2024 izvedli preventivne nadzore naključno izbranih kritičnih odsekov. Inšpektorji so tako opravili nadzor na skupaj 22 odsekih, izdali 55 zapisnikov in ukrepali v 3 primerih z izdajo odločbe, v 18 primerih pa z opozorilom. Inšpektorji so izpolnili pogoje akcije in pri pregledu odsekov z izrečenimi ukrepi odrejali izvajalcem rednega vzdrževanja izboljšanje stanja javnih cest ter prometne signalizacije in prometne opreme.

Pri izvajanju inšpekcijskega nadzora na državnih cestah po določilih ZCes-2 so inšpektorji za ceste zaznali nekaj problematičnih in neustrezno urejenih področij, ki so z uveljavitvijo ZCes-1 sicer ponudile nove in boljše rešitve, vendar se pri tem še vedno pojavljajo težave. Ugotovljene pomanjkljivosti se nanašajo predvsem na naslednje:

* problematiko zemljiškoknjižnega stanja državnih cest (na celotnem cestnem omrežju še niso vzpostavljene meje cestnih parcel – cestno zemljišče),
* razpoložljiva finančna sredstva za vzdrževalna dela ne sledijo visokim standardom predpisov s področja varstva cest, zato se iščejo optimalne rešitve v okviru razpoložljivih sredstev, še posebej na področju urejenosti avtobusnih postajališč,
* veliko število prijav zaradi postavljanja objektov za oglaševanje v varovalnem pasu državnih cest.

## INŠPEKCIJSKI NADZOR ŽELEZNIŠKEGA PROMETA

Inšpektorji za železniški promet delujejo v okviru ICŽPŽNS. Osrednje področje inšpekcijskega nadzora se nanaša na izvajanje nadzorov spoštovanja predpisov na področju železniških sistemov in podsistemov ter zagotavljanja varnosti v železniškem prometu. Inšpekcijski nadzori pri zavezancih se v večini izvajajo na terenu, skladno z letnim načrtom dela in na podlagi aktualnih potreb po nadzoru upoštevajoč zakonodajna pooblastila in stanje železniške infrastrukture v RS.

### Pristojnost in zakonodaja

Skladno s pooblastili in nalogami, ki izhajajo iz nacionalnih zakonskih in podzakonskih predpisov, Uredb, Direktiv EU in tehničnih specifikacij za interoperabilnost, inšpektorji za železniški promet izvajajo nadzor nad izvajanjem določb:

* Zakona o varnosti v železniškem prometu (ZVZelP-1, Uradni list RS, št. 30/18, 54/21),
* Zakona o železniškem prometu (ZZelP, Uradni list RS št. 99/15 – uradno prečiščeno besedilo, 30/18, 82/21, 54/22 – ZUJPP in 18/23 – ZDU-1O), Uredbe (ES) št. 1370/2007, Uredbe (ES) 1371/2007 in Direktive 2012/34/EU,
* Zakona o prevozu nevarnega blaga (ZPNB, Uradni list RS št. 33/06 – prečiščeno besedilo, 41/09, 97/10 in 56/15) in Evropskega sporazuma o mednarodnem železniškem prevozu nevarnega blaga (RID),
* Zakon o izgradnji, upravljanju in gospodarjenju z drugim tirom železniške proge Divača-Koper (ZIUGDT, Uradni list RS št., 51/18 in 95/24)
* Gradbeni zakon (GZ-1, Uradni list RS, št. 199/21, 105/22 – ZZNŠPP, 133/23 in 85/24 – ZAID-A).

### Inšpekcijski nadzor

Inšpekcijski nadzori železniškega prometa obsegajo zlasti naslednja področja:

* zaščita proge (progovni in varovalni progovni pas),
* izvajanje gradenj, nadgradenj, obnov in odstranitev železniških objektov,
* prometna signalizacija,
* tirna vozila,
* pogoji za opravljanje dela strojevodij in oseb, ki opravljajo varnostno kritične naloge (OVKN), ki niso opredeljene v tehničnih specifikacijah interoperabilnosti (TSI),
* notranji red,
* prevoz nevarnega blaga v železniškem prometu,
* nadzor nad industrijskimi tiri in progami drugih železnic.

**Zaščita proge ter križanja proge in ceste**

Inšpekcijski nadzor zaščite proge ter križanja proge in ceste zajema predvsem preverjanje:

* posegov v varovalnem železniškem, progovnem in varovalnem progovnem pasu,
* zagotavljanje varnostnih elementov med cesto in progo,
* izpolnjevanje pogojev izven nivojskega križanja,
* kriteriji in pogoji za postavitev novih nivojskih prehodov,
* zagotavljanja varnosti na različnih križanjih železniških prog in cest ter zagotavljanja ustrezne preglednosti,
* pridobivanje soglasij za izredne prevoze čez nivojske prehode in označitev svetle višine.

**Gradnja, nadgradnje, obnove in odstranitve objektov železniške infrastrukture**

Inšpekcijski nadzor železniške infrastrukture obsega preverjanje:

* gradnje, nadgradnje, obnove in odstranitve železniške infrastrukture (tiri, kretnice, gradbeni

objekti),

* gradnje, nadgradnje, obnove in odstranitve infrastrukture na železniških postajah (peroni, območja dostopa),
* pogojev in izvajanje varnega izvajanja del pod prometom,
* pridobivanja dovoljenj za začetek obratovanja stabilnih naprav.

**Prometna signalizacija**

Inšpekcijski nadzor prometne signalizacije v sklopu železniške infrastrukture obsega preverjanje:

* ustreznost signalizacije ob progi in
* ustreznost signalizacije na vozil.

**Tirna vozila**

Inšpekcijski nadzor tirnih vozil zajema predvsem preverjanje:

* ali je ustrezno uvrščanje tirnih vozil v vlak, predno začne prevoznik uporabljati tirno vozilo.

**Pogoji za opravljanje dela strojevodij in drugih oseb, ki opravljajo varnostno kritične naloge (v nadaljevanju OVKN), ki niso opredeljene v tehničnih specifikacijah za interoperabilnost (v nadaljevanju TSI)**

Inšpekcijski nadzor dela strojevodij in OVKN, ki niso opredeljene v TSI, zajema predvsem preverjanje:

* nadzor veljavnosti dovoljenja za strojevodje in veljavnosti spričevala ter izpolnjevanje pogojev glede psihofizične sposobnosti na delovnem mestu in upoštevanja predpisov o delovnem času, času vožnje in počitkih strojevodij,
* izpolnjevanje pogojev glede psihofizične sposobnosti na delovnem mestu in upoštevanje predpisov o delovnem času, času vožnje in počitkih OVKN, ki niso opredeljene v TIS.

**Notranji red**

Inšpekcijski nadzor zajema predvsem preverjanje:

* izvajanja in spoštovanja notranjega reda v železniškem prometu,
* spoštovanja prepovedi drugih oseb za zagotavljanje varnosti železniškega prometa,
* spoštovanje omejitev dostopa in gibanja na železniškem območju.

**Prevoz nevarnega blaga v železniškem prometu**

Inšpekcijski nadzor zajema preverjanje:

* prevoza nevarnega blaga po železnicah, skladno z določili Zakona o prevozu nevarnega blaga in Pravilnika o mednarodnem železniškem prevozu nevarnega blaga (RID) pri prevoznikih, pošiljateljih in prejemnikih,
* OVKN, ki sodelujejo pri prevozu nevarnega blaga v železniškem prometu,
* izpolnjevanja predpisanih pogojev za železniška vozila pri prevozu nevarnega blaga,
* ustreznosti priprave nevarnega blaga in dokumentacije za prevoz.

**Nadzor nad industrijskimi tiri in progami drugih železnic**

Inšpekcijski nadzor nad industrijskimi tiri in progami drugih železnic vsebuje predvsem preverjanje:

* gradnjo in vzdrževanje industrijskih tirov in prog drugih železnic,
* varnosti na industrijskih tirih in progah drugih železnic,
* posegov v progovni in varovalni progovni pas ob industrijskem tiru in progah drugih železnic,
* vzdrževanja in ukinjanja cepišč industrijskih tirov,
* poslovnika industrijskega tira ali proge druge železnice.

### Inšpekcijski upravni postopek

Inšpektorji za železniški promet so, poleg 187 prenesenih odprtih inšpekcijskih zadev iz preteklega obdobja, v letu 2024 prejeli 30 prijav in uvedli inšpekcijski postopek v 272 novih zadevah ter zaključili 294 inšpekcijskih zadev. Skupno je bilo v letu 2024 izvedeno 332 inšpekcijskih pregledov.

|  |  |
| --- | --- |
| **2024** | **Inšpekcija za železniški promet** |
| Število prejetih prijav  | **30** |
| Število obravnavanih zadev | **459** |

Glede inšpekcijskih ukrepov se zaradi specifike nadzorovanega področja izrekajo tako ureditveni ukrepi z izrekom opozoril na zapisnik kot prepovedni ukrepi z odločbami.

Natančnejše stanje s podatki o pomembnejših dejanjih in ukrepih v okviru inšpekcijskih postopkov v letu 2024 je razvidno iz naslednje tabele:

|  |  |
| --- | --- |
| **2023** | **Upravna dejanja in ukrepi** |
| Zapisnik: redni pregled  | 288 |
| Zapisnik: izredni pregled | 26 |
| Zapisnik: kontrolni pregled | 16 |
| Zapisnik: ustna obravnava | 1 |
| Odločba | 6 |
| Opozorilo po ZIN (upravno) | 0 |

Po tematskih sklopih oz. temeljnih nalogah je inšpekcija za železniški promet glede na plan za leto 2024 izvedla:

|  |  |  |  |
| --- | --- | --- | --- |
| **Področje nadzora / število inšpekcijskih pregledov** | **Načrt dela 2024** | **Realizacija 2024** | **% izpolnitve načrta** |
| Zaščita proge ter križanja proge in ceste | 60 | 6 | 10 |
| Gradnja, nadgradnja, obnove in odstranitev železniških objektov | 50 | 49 | 98 |
| Prometna signalizacija | 40 | 16 | 40 |
| Tirna vozila | 5 | 87 | 1740 |
| Pogoji za opravljanje dela strojevodij in OVKN, ki niso opredeljene v TS) | 90 | 21 | 23 |
| Notranji red | 65 | 7 | 11 |
| Prevoz nevarnega blaga v železniškem prometu | 10 | 12 | 120 |
| Nadzor nad industrijskimi tiri in progami drugih železnic | 10 | 57 | 570 |
| **SKUPNO ŠTEVILO:** | **330** | **255** | **77** |

Načrt dela inšpektorjev za železniški promet po zgoraj navedenih nalogah za leto 2024 je dosežen v 77%, sicer pa so opravili 332 vseh inšpekcijskih pregledov in tako rahlo presegli skupno število načrtovanih pregledov. Vzrok za pomanjšan obseg nadzora na posameznem segmentu so neurejeni podzakonski akti (pravilniki), s katerimi se regulira področje industrijskih tirov in proge drugih železnic. Pri inšpekciji za železniški promet ključne besede sovpadajo s temeljnimi nalogami.

### Prekrškovni postopek

Ukrepi, ki so jih v prekrškovnem postopku izrekli inšpektorji za železniški promet na podlagi ugotovljenih kršitev določb predpisov, ki jih nadzirajo, so se nanašali predvsem na nespoštovanje predpisov na področju nadzora razporedov in delovnih časov in počitki med zaporednimi izmenami in neupoštevanje prometnih pravil (ki se nanašajo na železniški promet) s strani občanov, ki jih je inšpektorat prejel kot predlog za uvedbo prekrškovnega postopka nadzornega organa.

V letu 2024 je bilo uvedenih193 prekrškovnih zadev.

Natančnejši podatki o prekrškovnih ukrepih inšpektorjev za železniški promet so razvidni iz naslednje tabele:

|  |  |  |  |  |  |  |
| --- | --- | --- | --- | --- | --- | --- |
| **Št. prekrškovnih postopkov** | **Št. opozoril** | **Obdolžilni predlog** | **Št. PN** | **Št. odločb - globa** | **Št. odločb - opomin** | **Št. odločitev o ZSV** |
| 222 | 24 | 15 | 0 | 64 | 83 | 2 |

Finančno stanje prekrškovnih postopkov, ki so jih vodili inšpektorji za železniški promet je razvidno iz spodnje tabele:

|  |  |
| --- | --- |
| **2024** | **Prekrškovna globa v €** |
| Skupna vrednost izrečenih glob | 20.200 |
| Plačilo terjatev | 5.200 |
| Plačilo s 50% popustom | 4.400 |

### Akcije v letu 2024

#### Nadzor oseb, ki izvajajo varnostno kritične naloge OVKN – preverjanje psihofizičnega stanja OVKN

V okviru akcije Poostren inšpekcijski nadzor oseb, ki izvajajo varnostno kritične naloge OVKN - preverjanje psihofizičnega stanja OVKN se je preverjala vsebnost alkohola pri OVKN. Omenjeni nadzori so se običajno izvajali ob nadzoru ostalih pomanjkljivosti in nepravilnosti iz ZZelP in ZVZelP-1.

Akcija se je izvajala iz razloga ugotavljanja alkoholiziranosti delavcev, ki izvajajo varnostno kritične naloge med opravljanjem dela. Inšpekcijski nadzor psihofizičnega stanja OVKN se ni izvajala zgolj usmerjeno, temveč se je izvajal v sklopu rednih inšpekcijskih pregledov, ki jih pooblaščeni inšpektorji opravljajo po uradni dolžnosti.

Inšpektorji za železniški promet so akcijski inšpekcijski nadzor izvajali skladno z določili 77. člena ZVZelP-1 v povezavi z 95. členom ZVZelP-1 v času med 1. 1. 2024 in 15. 12. 2024.

Preglednica sklepnih ugotovitev s podatki o ukrepih v okviru izvedene akcije:

|  |  |  |
| --- | --- | --- |
| **Naziv akcije** | **Ukrepi** | **Ugotovitve** |
| Inšpekcijski nadzor »psihofizičnega stanja OVKN» | Število izvedenih pregledov | 16 | V okviru akcijskega nadzora je bilo odrejenih 16 preizkusov alkoholiziranosti OVKN, pri čemer je bila v 1 primeru ugotovljena kršitev vsebnosti alkohola pri OVKN, zato je inšpektor skladno z ZVZelP-1 tudi ukrepal. |
| Število upravnih ukrepov | / |
| Število in vrsta prekrškovnih sankcij | 1 prekrškovna odločba - opomin |

#### Nadzor dovoljenj za delo na železniškem območju

V letu 2024 se na slovenskem železniškem omrežju nadaljeval trend izvajanj večjih in daljših gradbenih vzdrževalnih in rekonstrukcijskih del. Ker so izvajalci omenjenih del med drugim tudi tujci in drugi gradbeni izvajalci, je bilo potrebno na omenjenih lokacijah opraviti več nadzorov pridobljenih dovoljenj za delo na železniškem območju, predvsem z namenom zagotovitve varnosti tako delavcev, gradbene mehanizacije kot železniškega prometa in potnikov. V preteklih letih se je pri nadzoru dovoljenj za delo na železniškem območju (gradnje, nadgradnje in izvajanje del ob železnici) ugotovilo več nepravilnosti, zato se je v letu 2024 izvajal sistematični nadzor nad izdanimi dovoljenji za delo oseb na železniškem območju.

Zaradi zagotavljanja večje varnosti udeležencev v železniškem prometu ter delavcev in mehanizacije na gradbiščih ob železniškem območju, je inšpektorat izvedel poostren inšpekcijski nadzor dovoljenj za delo na železniškem območju. Inšpekcijski nadzor je bil uveden na osnovi določil veljavnega 85. člena Zakona o varnosti v železniškem prometu (ZZelP, Uradni list RS, št 30/18). Pri tem je bil dan poseben poudarek na:

* pridobitev pisnih dovoljenj upravljavca za osebe ki opravljajo določena dela na železniškem območju,
* upoštevanje omejitev, prepovedi, ukaze in opozorila, ki so postavljena na vidnih mestih ali jih dajejo OVKN za osebe, ki niso OVKN in se gibljejo na železniškem območju.

Poostren inšpekcijski nadzor sta izvajala inšpektorja za železniški promet IRSI, v obdobju med 1. 1. 2024 in 15. 12. 2024.

|  |  |  |
| --- | --- | --- |
| **Naziv akcije** | **Ukrepi** | **Ugotovitve** |
| Inšpekcijski nadzor dovoljenj za delo na železniškem območju | Število izvedenih pregledov | 31 | Inšpektorja sta pri opravljanju nadzora dovoljenj za delo na železniškem območju nadzirala predvsem pridobitev pisnih dovoljenj za posamezne delavce, ki so opravljali dela na železniškem območju pri različnih podjetjih. |
| Število upravnih ukrepov | / |
| Število in vrsta prekrškovnih sankcij | / |

### Ostalo

IRSI je v letu 2024 prejel več prijav oziroma pobud za inšpekcijski nadzor gradenj in ostalih posegov v varovalni pas železniške proge, prijav slabega stanja proge, nevarnih dreves ob progi in nepreglednosti v območju nivojskih prehodov zaradi posaditve vegetacije oz. poljščin.

V letu 2024 so se nadaljevala investicijska dela na nekaterih odsekih železniške proge, zato je inšpektorat izvedel usmerjene nadzore gradbišč in delovišč ob progi. Stanje železniške infrastrukture se vsako leto postopoma izboljšuje. Na področju zavarovanja nivojskih križanj se na državnih progah ugotavljajo izboljšave, še vedno pa ostajajo problematične regionalne proge, ki so zavarovane z mehanskimi signalno varnostnimi napravami brez možnosti daljinskega vodenja prometa. Vsako leto se izvajajo nadzori preglednosti, predvsem v jesenskem času in času visoke rasti poljščin, predvsem koruze. Nosilne konstrukcije voznega omrežja elektrificiranih železniških prog so na nekaterih mestih dotrajane in slabo vzdrževane. Ugotavljajo se nepravilnosti na področju cestne signalizacije NPr, predvsem na občinskih in nekategoriziranih cestah. Z vpeljavo novih vlakov na slovenske proge se stanje izvedbe potniškega prometa postopoma izboljšuje.

Vsako leto IRSI opozarja na poseben problem pri nadzoru nad prevozom nevarnega blaga v železniškem prometu, saj je ZPNB pričel veljati leta 2000 in bi moral biti po določilih 58. člena tega zakona, najkasneje do tega datuma objavljen tudi Pravilnik o mednarodnem železniškem prevozu nevarnega blaga RID, kar pa žal ni.

## INŠPEKCIJSKI NADZOR ŽIČNIŠKIH NAPRAV IN SMUČIŠČ

Inšpektorja za žičniške naprave in smučišča delujeta v okviru ICŽPŽNS. V sklopu inšpekcijskih pregledov se je pri zavezancih izvajal nadzor na terenu nad spoštovanjem predpisov s področja obratovanja žičniških naprav in zagotavljanja varnosti na smučiščih, skladno z letnim načrtom dela in na podlagi aktualnih potreb po nadzoru, upoštevajoč zakonodajna pooblastila in tudi obstoječe varnostne ter vremenske razmere.

### Pristojnost in zakonodaja

Skladno s pooblastili in nalogami, ki izhajajo iz nacionalnih zakonskih in podzakonskih predpisov, Uredb, Direktiv EU, tehničnih specifikacij in standardov, sta inšpektorja za žičniške naprave in smučišča IRSI izvajala nadzor nad izvajanjem določb:

* Zakona o žičniških napravah za prevoz oseb (ZŽNPO, Uradni list RS, št. 126/03, 56/13, 33/14, 200/20) *in* *Direktive 2000/9/ES,*
* Zakona o varnosti na smučiščih (ZVSmuč-1, Uradni list RS, št. 44/16),

### Inšpekcijski nadzor

Inšpekcijski nadzor žičniških naprav obsega preverjanje stanja, obratovanja in vzdrževanja žičniških naprav. Nadzorovano je bilo izvajanje varnostnih ukrepov v območju žičniških naprav, upoštevanje tehničnih standardov in normativov pri uporabi materialov ter upoštevanje toleranc pri vzdrževalnih delih, gradnjah in obnovah žičniških naprav. Nadzor je obsegal izvajanje obdobnih zakonsko predpisanih pregledov žičniških naprav in njihovih elementov s strani pooblaščenih organizacij. Redno se je izvajal nadzor nad opravljanjem del in odpravo ugotovljenih pomanjkljivosti, ki so jih ugotavljale pooblaščene organizacije ali inšpektorja ob inšpekcijskih pregledih. Modernizacija naprav in s tem povečanje pretočnosti žičniških naprav sta pripomogla k povečani varnosti in razširjeni uporabi naprav tudi v času poletne sezone. Kljub temu pa ne moremo prezreti dejstva, da obstoječe starejše žičniške naprave zahtevajo več vzdrževalnih del in večjo pozornost pri pregledovanju naprav. Skladno z določili Pravilnika o tehničnih pregledih žičniških naprav (Uradni list RS, št. 63/11, 63/12, 59/13, 72/14, 116/20), inšpektorja nadzirata izvedbo strokovno-tehničnih in posebnih pregledov, katerih izvedbo so dolžni zagotoviti upravljavci žičniških naprav, roki za izvedbo teh pregledov pa so odvisni od vrste in starosti naprave.

Na področju inšpekcijskega nadzora smučišč se preverja ali upravljavci smučišč v zadostni meri urejajo in oskrbujejo smučarske proge, skladno s predpisi. Inšpektorja v sklopu tega nadzorujeta obratovanje smučišč, zagotavljanje varnosti na smučiščih in izpolnjevanje določb iz dovoljenj za obratovanje smučišč. V času obratovanja smučišč je bil izvajan redni nadzor nad varnostmi ukrepi, ki jih morajo izvajati upravljavci smučišč za zagotavljanje varnosti uporabnikov. Obseg ukrepov za zagotavljanje varnosti na smučiščih je bil predpisan v ZVSmuč-1 in na njegovi podlagi izdanih podzakonskih aktih ter v dovoljenjih za obratovanje posameznega smučišča. Pri izvajanju inšpekcijskega nadzora smučišč sta inšpektorja odrejala ukrepe za zagotavljanje varnosti uporabnikov smučišč, še zlasti glede zavarovanja neprilagojenih mest pri vremensko pogojenih spremembah stanja smučarskih prog.

**Žičniške naprave**

Inšpekcijski nadzor žičniških naprav poteka skozi celotno leto in obsega preverjanje:

* gradnje, obnove in vzdrževalnih del,
* tehničnih standardov in normativov pri uporabi materialov ter upoštevanja toleranc pri vzdrževalnih delih,
* izvajanja varnostnih ukrepov v njihovem vplivnem območju,
* izvajanja strokovno tehničnih pregledov in obdobnih posebnih pregledov naprav ter njihovih elementov,
* opravljenih del in odprave pomanjkljivosti, ki jih ugotovijo pooblaščene organizacije,
* nadzor usposobljenosti in psihofizičnega stanja osebja, ki izvaja obratovanje in vzdrževanje žičniških naprav.

**Smučišča**

Inšpekcijski nadzor smučišč je zajemal preverjanje:

* ukrepov določenih v dovoljenjih za obratovanje,
* zavarovanja neprilagojenih mest,
* varovanja pred plazovi,
* urejenosti in označenosti smučarskih prog in smučišč,
* organiziranega poučevanja smučanja.

### Inšpekcijski upravni postopek

Inšpektorja za žičniške naprave in smučišča sta, poleg 83 prenesenih odprtih inšpekcijskih zadev iz preteklega obdobja, v letu 2024 prejela 5 prijav in uvedla inšpekcijski postopek v 130 novih zadevah ter zaključila 294 inšpekcijskih zadev. Skupno sta inšpektorja za žičniške naprave in smučišča v letu 2024 opravila 214 inšpekcijskih pregledov.

|  |  |
| --- | --- |
| **2024** | **Inšpekcija za žičniške naprave in smučišča** |
| Število prejetih prijav  | 5 |
| Število obravnavanih zadev  | 213 |

Glede inšpekcijskih ukrepov se zaradi specifike nadzorovanega področja izrekajo v večji meri ureditveni ukrepi z izrekom opozoril na zapisnik, v manjši meri pa prepovedni ukrepi z odločbami. V letu 2024 na obravnavanem področju ni bilo pritožb zoper izdane upravne akte.

Natančnejše stanje s podatki o pomembnejših dejanjih in ukrepih v okviru inšpekcijskih postopkov v letu 2024 je razvidno iz naslednje tabele:

|  |  |
| --- | --- |
| **2024** | **Upravna dejanja in ukrepi** |
| Zapisnik: redni pregled  | 196 |
| Zapisnik: izredni pregled | 6 |
| Zapisnik: kontrolni pregled | 12 |
| Odločba | 5 |
| Opozorilo po ZIN (upravno) | 1  |

Po tematskih sklopih oz. temeljnih nalogah je inšpekcija za žičniške naprave in smučišča glede na plan za leto 2024 izvedla:

|  |  |  |  |
| --- | --- | --- | --- |
| **Področje nadzora / število inšpekcijskih pregledov** | **Načrt dela 2024** | **Realizacija 2024** | **% izpolnitve načrta** |
| Varnost obratovanja žičniških naprav | 120 | 160 | 133 |
| Varnost na smučiščih | 60 | 61 | 102 |
| **SKUPNO ŠTEVILO:** | **180** | **214** | **123** |

Pri inšpekciji za žičniške naprave in smučišča ključne besede sovpadajo s temeljnimi nalogami.

### Prekrškovni postopek

Ukrepi, ki sta jih v prekrškovnih postopkih izrekla inšpektorja pri nadzoru žičniških naprav in smučišč na podlagi ugotovljenih kršitev določb predpisov, ki jih nadzirata, so se nanašali predvsem na neustrezno zagotavljanje varnosti na smučiščih.

V letu 2024 je bilo uvedenih 10 prekrškovnih zadev.

Natančnejši podatki o prekrškovnih ukrepih inšpektorjev za žičniške naprave in smučišča so razvidni iz naslednje tabele:

|  |  |  |  |  |  |
| --- | --- | --- | --- | --- | --- |
| **Št. prekrškovnih postopkov** | **Št. opozoril** | **Št. PN** | **Št. odločb - globa** | **Št. odločb - opomin** | **Št. odločitev o ZSV** |
| 10 | 2 | 0 | 0 | 5 | 0 |

Kot je razvidno iz tabele so bila v prekrškovnih postopkih v glavnini izrečena opozorila zaradi ugotovljenih manjših nepravilnosti na smučiščih in specifičnega dela z upravljavci žičniških naprav in smučišč.

Finančno stanje prekrškovnih postopkov, ki sta jih vodila inšpektorja za žičniške naprave in smučišča je razvidno iz spodnje tabele:

|  |  |
| --- | --- |
| **2024** | **Prekrškovna globa v €** |
| Skupna vrednost izrečenih glob | 100 |
| Plačilo terjatev | 100 |
| Plačilo s 50% popustom | 0 |

### Akcije v letu 2024

#### Nadzor podsistemov in varnostnih elementov žičniških naprav

V okviru akcijskega plana inšpekcijskega nadzora podsistemov in varnostnih elementov žičniških naprav sta inšpektorja za žičniške narave in smučišča, izvajala akcijski inšpekcijski nadzor nad spoštovanjem predpisov, ki urejajo varnost in način obratovanja žičniških naprav. Pri tem so bile ugotovljene določene pomanjkljivosti in nepravilnosti, zaradi česar so bili odrejeni in izrečeni upravni ukrepi, v povezavi z določili 64. člena Zakona o žičniških napravah za prevoz oseb (ZŽNPO, Uradni list RS, št. 126/03, 56/13, 33/14 in 200/20), pri čemer se je od upravljavcev žičniških naprav zahtevalo, da ugotovljene nepravilnosti in pomanjkljivosti odpravijo.

V okviru usmerjenega inšpekcijskega nadzora so se preverjale dolžnosti upravljavca ter določila, ki se nanašajo na varno obratovanje žičniških naprav:

* odgovornost upravljavca žičniške naprave da organizira njeno obratovanje in vzdrževanje tako, da je zagotovljena varnost prevoza oseb, varnost ljudi in premoženja v vplivnem območju žičniške naprave ter varnost osebja, zaposlenega pri obratovanju (1. odstavek 48. člen),
* osebje, ki izvaja obratovanje in vzdrževanje žičniških naprav, mora imeti strokovno izobrazbo, biti strokovno usposobljeno za delo ter izpolnjevati posebne zdravstvene in psihofizične pogoje (prvi odstavek 49. člena),
* število osebja mora biti tolikšno, da se lahko zagotovi varno obratovanje in vzdrževanje (drugi odstavek 49. člena),
* preverjanje zdravstvene sposobnosti osebja in dnevno preverjanje psihofizičnega stanja delavcev s strani vodje obratovanja ali njegovega namestnika (tretji odstavek 50 člena v povezavi z petim odstavkom 49. člena),
* upravljavec žičniških naprav mora imenovati vodjo obratovanja in namestnika (prvi odstavek 50. člena),
* vodja obratovanja in njegov namestnik morata imeti pooblastilo ministra za vodenje obratovanja žičniške naprave (prvi odstavek 51. člena),
* prekinitev obratovanja žičniških naprav, če varnost ni več zagotovljena v zadostni meri (drugi odstavek 52. člena),
* upravljavec mora izdati navodilo za obratovanje žičniške naprave, ter zagotoviti dnevno izvajanje notranjega nadzora nad izpolnjevanjem le-teh (prvi in drugi odstavek 53. člena),
* upravljavec mora pooblastiti strokovno usposobljene ljudi za notranji nadzor (tretji odstavek 53. člena),
* upravljavec mora voditi dnevnik obratovanja posamezne naprave (peti odstavek 53. člena),
* upravljavec mora določiti splošne prevozne pogoje, obratovalni čas in cenik ter jih javno objaviti (prvi odstavek 54. člena),
* dovoljenje za obratovanje žičniške naprave (prvi odstavek 57. člena),
* vodenje dnevnika pregledov in vzdrževalnih del (drugi odstavek 60. člena).

Preglednica sklepnih ugotovitev s podatki o ukrepih v okviru izvedene akcije:

|  |  |  |
| --- | --- | --- |
| **Naziv akcije** | **Ukrepi** | **Ugotovitve** |
| Inšpekcijski nadzor obratovanja žičniških naprav v poletnem času | Število izvedenih pregledov | 16 | V akciji je bilo v 2 primerih odrejen ukrep za odpravo pomanjkljivosti z izdajo ustnih opozoril po ZIN, pri tem so se ugotovile naslednje nepravilnosti:* Odgovornost upravljavca žičniške naprave da organizira njeno obratovanje in vzdrževanje tako, da je zagotovljena varnost prevoza oseb, varnost ljudi in premoženja v vplivnem območju žičniške naprave ter varnost osebja, zaposlenega pri obratovanju (1. odstavek 48. člen)
* Osebje, ki izvaja obratovanje in vzdrževanje žičniških naprav, mora imeti strokovno izobrazbo, biti strokovno usposobljeno za delo ter izpolnjevati posebne zdravstvene in psihofizične pogoje (prvi odstavek 49. člena)
 |

#### Nadzor oseb, ki izvajajo prevoz z žičniškimi napravami

V okviru se je preverjala vsebnost alkohola pri delavcih, ki upravljajo z žičniško napravo. Omenjeni nadzori so se izvedli dvakrat v letu, enkrat v času zimske in enkrat v času poletne sezone.

Akcijski inšpekcijski nadzor se je izvedel v mesecu februarju 2024 in avgustu 2024. Izvajala sta ga inšpektorja za žičniške naprave in smučišča, skladno z določili 49. člena ZŽNPO v povezavi z 64. členom ZŽNPO.

Preglednica sklepnih ugotovitev s podatki o ukrepih v okviru izvedene akcije:

|  |  |  |
| --- | --- | --- |
| **Naziv akcije** | **Ukrepi** | **Ugotovitve** |
| Inšpekcijski nadzor oseb, ki izvajajo prevoz z žičniškimi napravami | Število izvedenih pregledov | 47 | V okviru akcijskega nadzora je bilo odrejenih 47 preizkusov alkoholiziranosti oseb, ki opravljajo z žičniško napravo, pri čemer je bila ugotovljena le 1 kršitev. |
| Število upravnih ukrepov | 1 |
| Število in vrsta prekrškovnih sankcij | / |

### Ostalo

Inšpektorja za žičniške naprave in smučišča sta v letu 2024 sodelovala na rednem obdobnem usposabljanju policistov nadzornikov, ki ga je organizirala generalna policijska uprava, kjer sta inšpektorja, pripravila predstavitev inšpekcijskega pregleda žičniških naprav ter predavanje na temo Ukrepi in pristojnosti nadzornika na smučišču. Med obratovanjem in vzdrževanjem žičniških naprav inšpektorja za žičniške naprave in smučišča sodelujeta pri reševanju ugotovljene problematike s predstavniki pooblaščenih podjetij za opravljanje strokovno tehničnih pregledov naprav in upravljavci žičniških naprav. Prav tako se vključujeta v reševanje problematike zagotavljanja varnosti na smučiščih.

Pred začetkom zimske sezone so bili organizirani delovni sestanki s predstavniki posameznih Policijskih uprav in upravljavci smučišč, kjer so bile podane ocene in analize predhodnega obdobja ter oblikovane smernice za nadzor smučišč in ukrepanje v tekoči zimski sezoni. Inšpektorja sicer ugotavljata, da upravljavci pravočasno opravljajo vzdrževalna dela in posebne preglede naprav, neporušne preglede vrvi in strokovno tehnične preglede naprav, s katerimi zagotavljajo ustrezno varnost prevoza potnikov z žičniškimi napravami. Z novimi investicijami v izgradnjo novih žičniških naprav v letu 2023 se je izboljšalo stanje pretočnosti in modernizacije žičniških naprav na slovenskih smučiščih.

 Patricija Furlan Fon

 Glavna inšpektorica

1. Število inšpekcijskih pregledov, ki se opravijo neposredno na cesti po zakonskih pristojnostih iz ZPCP-2 (licence, dovolilnice, dovoljenja v potniškem prometu, šolski prevozi), ZDCOPMD (čas vožnje, odmori in počitki voznikov, uporaba zapisovalne opreme) ZMV-1 (tehnične brezhibnost vozil na cesti) in ZČmIS-1; [↑](#footnote-ref-1)
2. Obveznost določena z Direktivo 2006/22/ES glede števila pregledanih delovnih dni voznikov na sedežu podjetij, ki je bila v letu 2023 načrtovana v obsegu 137.500 delovnih dni, dosežena pa 140.679 pregledanih delovnih dni voznikov. [↑](#footnote-ref-2)